title: CHARME

text: CHARME (CH4 Atmospheric Remote Monitoring Explorer) on Ranskan CNESin ja Saksan DLR:n yhdessä toteuttama kaukokartoitussatelliitti. Se mittaa ilmakehän metaania, joka on merkittävä kasvihuonekaasu. Se laukaistaan vuonna 2013 tai 2014 Vega-kantoraketilla.


title: CHARME

text: Toteutuksesta päätettiin vuoden 2010 alussa. Satelliitti maksaa 165 miljoonaa dollaria laukaisuineen ja kolmen vuoden operointeineen. Se perustuu CNESin Myriade-mikrosatelliittirunkoon ja sen tieteellisten mittalaitteiden sähköteho on 60 Wattia. Satelliitti lentää 650 km korkealla aurinkosynkroonisella kiertoradalla. DLR toimittaa laitteen pääinstrumentin, joka on lidar. Dataa prosessoidaan molemmissa maissa.


title: Kuokkalan kirkko

text: Kuokkalan kirkko on Jyväskylän kaupungin Kuokkalan kaupunginosan keskustassa sijaitseva kirkko. Se on vihitty käyttöön helmikuussa 2010. Kirkossa toimii Jyväskylän seurakuntaan kuuluva Kuokkalan alueseurakunta. Kirkon ovat suunnitelleet arkkitehdit Anssi Lassila, Teemu Hirvilammi ja Jani Jansson.


title: Kuokkalan kirkko

text: Silloinen Jyväskylän kaupunkiseurakunta oli ehtinyt suunnitella kirkon rakentamista Kuokkalaan jo 1980-luvulta lähtien. Konkreettisia rakennussuunnitelmia arkkitehdit pääsivät tekemään vasta 2005 käynnistyneessä arkkitehtikilpailussa, jonka voittajaksi valittiin vuonna 2006 "Lassila Hirvilammi Arkkitehdit Oy":n "Kide"-niminen työ. Rakennustyöt käynnistyivät 6.9.2008 ja harjannostajaisia vietettiin 28.5.2009. Kirkko vihittiin käyttöön sunnuntaina 7. helmikuuta 2010.


title: Kuokkalan kirkko

text: Kirkon ulkomuodossa voidaan nähdä viittauksia keskiaikaiseen kivikirkkorakentamiseen sekä perinteisiin pärekattoratkaisuihin. Kirkon ulkokuori koostuu tummista käsinhakatuista liuskekivistä, jotka on ladottu pärekaton tapaan limittäin kolmeen kerrokseen. 68 tonnia painava kiviaines on peräisin Espanjasta, Pyreneitten vuoristosta. Kivikuoren alla oleva runko on rakennettu ristikkorakenteisista liimapuukaarista, joiden alempi paarre on jäykistetty terässitein ja ylempää paarretta tukee vaneri. Kirkon sisätilaa hallitsee suomalaisesta kuusilaudasta muotoiltu verkkomainen rakenne, joka taipuu katossa näyttäviksi holvikaariksi. Sisäänkäynnin kohdalla julkisivu on lasia. Perustukset, kellarikerros ja ensimmäisen kerroksen lattia ovat paikalla valettua teräsbetonia. Kirkon tilavuus on 7460 kuutiometriä ja pinta-ala 1328 kerrosneliömetriä. Kirkon piha on päällystetty suurilla graniittilevyillä. Kirkon rakennuskustannukset olivat n. 9,5 miljoonaa euroa.


title: Kuokkalan kirkko

text: Kirkon kuori ja alttari sijaitsevat kirkkosalin itäpäädyssä, johon lankeaa luonnonvaloa kattoikkunasta sekä koillisessa sijaitsevasta kattoon asti ulottuvasta sivuikkunasta. Alttaritaulun tilalla on jyväskyläläissyntyisen kuvataiteilijan, Pasi Karjulan puinen reliefi "Jeesus sanoo: Minä olen elämän leipä", joka koostuu leivänmuotoisista puuelementeistä, joihin on kultaamalla hahmoteltu suuri Jeesus-hahmo sekä kala-symboleja. Kirkkotekstiilit on tehnyt turkulaisen tekstiilitaiteilija Silja van der Meer, aiheena ehtoolliseen viittaava "Jeesus otti leivän, siunasi ja mursi". Kirkkosalissa on varaukset myös sivualttareille.


title: Kuokkalan kirkko

text: Kuokkalan kirkko ei ole vain kirkkorakennus, vaan siihen on myös sisällytetty seurakuntatiloja, kuten seurakuntasali sekä ja erinäisiä diakonia- ja lapsityön työtiloja sekä toimistotiloja. Noin 275 hengen kirkkosali on yhdistettävissä seurakuntasaliin, josta on suora käynti edelleen kasvatus- ja lapsityön saliin.


title: Kuokkalan kirkko

text: Kirkkorakennuksesta erillään oleva kellotorni on 25 metriä korkea ja sijaitsee kirkon länsipäädyssä. Tornin jalusta on tehty betonielementeistä ja päällä on 11 metriä korkea terästorni. Kirkonkellot on valettu Hollannissa Petit-Fritsenin perinteikkäässä kellovalimossa. 23 kellon sarja muodostaa noin kahden oktaavin carillon-soittimen, jota voi soittaa myös koskettimistolta. Kelloissa on dynaamiset vasarat, joten niiden soinnin voimakkuus riippuu siitä kuinka voimakkaasti koskettimistoa painetaan. Kellojen hankinta-arvo oli noin 66000 euroa.


title: HMS Wessex

text: HMS Wessex on ollut kahden Britannian Kuninkaallisen laivaston aluksen ja yhden tukikohdan nimenä.


title: Fredrick Federley

text: Fredrick Federley (s. 6. toukokuuta 1978 Köping Västmanlandin lääni, Ruotsi) on ruotsalainen keskustapuoluelainen poliitikko. Hän oli vuosina 2002–2007 Keskustapuolueen nuorisojärjestön (CUF) puheenjohtaja, ja vuodesta 2006 hän on ollut kansanedustaja.


title: Fredrick Federley

text: Federley asui lapsuutensa Kungsörissä. Lukion jälkeen hän työskenteli kehitysvammaistyössä, suoritti asepalveluksen, opiskeli valtiotieteitä Örebron yliopistossa ja oli CUF:n matkasihteeri. Kesällä 2002 hän oli Norrtelje Tidningin pääkirjoitustoimittajan sijaisena. Hän kertoi vuonna 2001 olevansa homoseksuaali.


title: Fredrick Federley

text: Kunnallisvaaleissa 1998 Federley valittiin kunnanvaltuutetuksi Kungsörin kunnassa.


title: Fredrick Federley

text: Ollessaan CUF paikallispuheenjohtajana Västmanlandissa Federley halusi ottaa käyttöön aatelisarvot.


title: Fredrick Federley

text: Lokakuussa 2002 Federley valittiin Malin Svenssonin jälkeen Keskustapuolueen nuorisojärjestön puheenjohtajaksi. Puheenjohtajana hän teki huomiota herättävän avauksen. Hän arvosteli keskustapuolueen aiempaa yhteistyötä sosialidemokraattien kanssa ja puolsi ydinvoiman säilyttämistä ja kannatti 20 prosentin tasaveron käyttöönottoa kaikille tuloille. Vuonna 2007 Federley edotti että irtisanomissuojalaki poistettaisiin. Huomiota herätti myös ehdotus, että vuodesta 2010 alkaen kiellettäisiin uusien fossiilista polttoainetta käyttävien autojen myynti.


title: Fredrick Federley

text: Federley oli ehdokkaana Ruotsin valtiopäiville Västmanlandin läänistä vaaleissa 2002 mutta jäi 49 äänen päähän valinnasta.


title: Fredrick Federley

text: Vaaleissa 2006 Federley oli ehdokkaana Tukholmasta, josta Keskustapuolueella ei ollut kansanedustajaa. Federley oli listalla kakkosena Solveig Ternströmin jälkeen. Federleyn vaalikampanja keskittyi 20–35-vuotiaiden yksineläjien talouteen. Sekä Ternström että Federley valittiin, ja Federley sai 1 391 henkilökohtaista ääntä.


title: Fredrick Federley

text: Federley on sosiaalivaliokunnan pysyvä jäsen. Hän sijainen EU-lautakunnassa ja vakituinen edustaja OSSE-delegaatiossa, jota johtaa Walburga Habsburg Douglas.


title: Fredrick Federley

text: Ennen valtiopäiville nousua Federley oli komiteassa joka tuki lobbausyhdistystä "Medborgarnas flyktingombudsman" (MFO), joka oli olemassa 2002–2007. Yhdistyksen asiamies oli Merit Wager.


title: Fredrick Federley

text: Federleytä arvosteltiin 2006 että hän oli lahjoittanut rahaa Israelin armeijalle Israelin ja Libanonin vuoden 2006 konfliktin aikana. Hän puolusti kannanottoaan debattiartikkelissa Expressenissä.


title: Fredrick Federley

text: 29. joulukuuta 2008 kirjoittamassaan debattiartikkelissa Federley arvosteli niitä, jotka ampuvat ohjuksia Gazan kaistaleelta, "murhaaviksi koiriksi".


title: Fredrick Federley

text: Viestiliikenteen tarkkailua koskevaa lakia säädettäessä, keskustapuolueen puoluekurin avulla yritettiin vaikuttaa Annie Johanssoniin ja Fredrick Federleyyn, jotka arvostelivat lakiehdotusta. Federley ei äänestänyt puoluejohtoa vaan jätti äänestämättä.


title: Fredrick Federley

text: Asian noustessa uudestaan esiin 2008, julkinen huomio kohdistui erityisesti Federleyyn ja Johanssoniin. Väitettiin, että heitä painostettiin eri tavoin äänestämään vastaan, ja puoluetoverien sanottiin käyneen kiihkeitä keskusteluja heidän kanssaan, men fick inga svar på varken hur han eller Johansson avsåg lägga sina röster. Federley kannatti korjattua lakiehdotusta.


title: Fredrick Federley

text: Federley on myös drag queen -artisti Ursula af Drakbane ja on saanut kyseenalaista mainetta markkinoidessaan siinä roolissa muun muassa vodkaa ja käytyään maksetuilla matkoilla ulkomailla.


title: Karl Elis Roos

text: Carl (Karl) Elis Roos (9. helmikuuta 1821 Mynämäki – 8. marraskuuta 1906 Nurmes) oli suomalainen rovasti, opettaja ja kääntäjä.


title: Karl Elis Roos

text: Roosin vanhemmat olivat Vesilahden kirkkoherra Erik Roos ja Anna Maria Grundström. Hän kävi Turun lukiota ja pääsi ylioppilaaksi 1840. Roos vihittiin papiksi 1843. Hän toimi aluksi pappina Kaarinassa, Vesilahdella ja Espoossa. Roosista tuli Espoon pitäjänapulainen 1854 ja Kuopion lukion ja tyttökoulun saksanopettaja 1863. Kuopiossa hän toimi samalla kuuromykkäinkoulun opettajana ja lääninhallituksen suomen kielen kääntäjänä. Roos oli sitten Kuhmon kirkkoherrana 1871–1880 ja Nurmeksen kirkkoherrana vuodesta 1880. Hän sai rovastin arvon 1878.


title: Karl Elis Roos

text: Roos oli naimisissa vuosina 1846–1890 Amalia Lydia Antoinette Armfelt (k. 1890) kanssa.


title: XZ

text: XZ on suomalainen hiustenhoitosarja, johon kuuluu tuotteita naisille, miehille ja lapsille.


title: XZ

text: XZ-hiustenhoitosarjan tarina alkoi XZ-öljyhoidosta 50 vuotta sitten. Tuote sai alkunsa erään naistoimittajan hiusongelmista. Toimittaja ei löytänyt hiuksilleen sopivaa tuotetta ja kun hän kuuli, että tietyt luonnonöljyt sopivat hennoille ja katkeileville hiuksille, ryhtyi hän kehittämään itselleen öljyhoitoa. Toimittaja esitteli tuotteen Bernerin Teknokemiallisen osaston johtajalle, joka hienosääti tuotetta edelleen kemistiryhmänsä kanssa toimittajan tekemän perusreseptin pohjalta. Öljyhoidon työnimenä oli XYZ, josta Y poistamalla tuli XZ. Näin sai alkunsa sarjan ensimmäinen tuote; XZ-öljyhoito.


title: XZ

text: Berner kehittää XZ-tuotteita edelleen Suomessa ja ne valmistetaan Heinävedellä.


title: Iljinskin piiri

text: Iljinskin piiri () on kunnallinen itsehallintoalue Permin aluepiirissä Venäjällä. Vuonna 1923 perustetun piirin pinta-ala on 3 069 neliökilometriä. Asukkaita on 20 300 henkeä (vuonna 2009).


title: Iljinskin piiri

text: Iljinskin piiri sijaitsee Permin aluepiirin keskiosassa. Pohjoisessa se rajoittuu Jusvan, idässä Dobrjankan, etelässä Krasnokamskin ja Nytvan sekä lännessä Karagain piireihin. Pinta-alasta 52 % on metsää. Hyötykaivannaisia ovat öljy, hiekka ja sora, savi ja turve. Piirin itäpuolella sijaitsee Kaman muodostama Kaman tekojärvi.


title: Iljinskin piiri

text: Piiriin kuuluu Tšormozin kaupunki sekä 6 maalaiskuntaa: Filatovo, Iljinski, Ivanovskoje, Poser, Sretenskoje ja Vasiljevskoje. Hallinnollinen keskus on Iljinskin taajama. Asutuskeskuksia on yhteensä 177.


title: Iljinskin piiri

text: Asukkaista on vuoden 2002 väestönlaskennan mukaan 95,3 % venäläisiä ja 1,7 % komipermjakkeja. Kaupunkiväestön osuus on 51,5 %.


title: Iljinskin piiri

text: Piirin kautta kulkee Permin ja Tšermozin välinen maantie. Pääelinkeino on perinteisesti maatalous, joka on erikoistunut maidon ja lihan tuotantoon sekä viljan viljelyyn. Lisäksi harjoitetaan puunhankintaa ja öljyn porausta.


title: Iljinskin piiri

text: Piirissä toimii maatalousammattikoulu, kaksi lasten taidekoulua, kirjastolaitos, kulttuuri- ja vapaa-ajankeskuksia sekä kaksi kotiseutumuseota. Paikallislehtenä ilmestyy "Znamja" (”Lippu”).


title: Iljinskin piiri

text: Seudulla on useita arkeologisia muistomerkkejä. Nähtävyyksiin kuuluvat Iljinskin, Sretenskojen, Tšermozin ja Vasiljevskojen kirkot, entisen Tšermozin metallitehtaan ja Iljinskin vanhat rakennukset.


title: Juho Jäykkä

text: Juho (Johannes) Jäykkä (sukunimi aik. "Aulén"; 21. heinäkuuta 1837 Honkilahti – 24. kesäkuuta 1906 Lappi Tl) oli suomalainen lennätinvirkailija ja kirjallisuuden kääntäjä.


title: Juho Jäykkä

text: Jäykkä kävi Porin lukiota ja siirtyi sitten lennätinlaitoksen palvelukseen. Hän oli lennätinvirkailijana 10 vuoden ajan sekä Suomessa että Venäjällä. Tämän jälkeen Jäykkä hankki elantonsa erilaisilla kirjallisilla töillä eri sanomalehtien, muun muassa Sanomia Turusta, palveluksessa. Hän käänsi myös ulkomaista kirjallisuutta suomeksi ja opiskeli vielä vanhoilla päivillään esperantoa.


title: Seth Wescott

text: Seth Wescott (s. 28. kesäkuuta 1976 Durham, Pohjois-Carolina) on yhdysvaltalainen lumilautailija.


title: Seth Wescott

text: Wescott kilpaili ensimmäisen kerran lumilautailun maailmancupissa 28. marraskuuta 1999. Hän on voittanut kaksi maailmancupin osakilpailua. Ensimmäinen voitto tuli Arosan lumilautakrossista 20. joulukuuta 2008 ja toinen voitto samassa paikassa 24. maaliskuuta 2011. Wescott otti lumilautakrossissa MM-hopeaa vuosina 2003, 2007 ja 2011 sekä kultaa vuonna 2005.


title: Seth Wescott

text: Wescott voitti lumilautakrossissa kultaa Torinon olympialaisissa 2006 sekä myös Vancouverin olympialaisissa 2010.


title: Herbina

text: Herbina on suomalainen naisille suunniteltu hiusten- ja ihonhoitoon keskittyvä tuotesarja. Herbina-tuoteperheeseen kuuluu myös deodorantteja ja hiusten muotoilutuotteita.


title: Herbina

text: Herbina-tuotteissa yhdistyvät valmistaja Berner Oy:n mukaan luonnon omat raaka-aineet, kotimaisuus ja korkea teknologia. Kaikki sarjan tuotteet kehitetään Suomessa, ja suurin osa myös valmistetaan Suomessa.


title: Phil Claydon

text: Philip James Claydon eli Phil Claydon (s. 9. tammikuuta 1976 Suffolk, Englanti) on brittiläinen elokuvaohjaaja, jonka töihin lukeutuu "Lesbovampyyrien tappajat" (2009).


title: Juhana Ennola

text: Juhana Ennola (sukunimi vuoteen 1906 "Enlund"; 29. kesäkuuta 1836 Rauma – 15. toukokuuta 1914 Karjalohja) oli suomalainen kamreeri ja kirjallisuuden suomentaja.


title: Juhana Ennola

text: Ennolan äiti oli Anna Maria Silfvan. Ennola palveli ruotuväessä aliupseerina Turun pataljoonassa 1854–1860 ja vääpelinä Porin pataljoonassa 1860–1868. Hän oli sitten valtion rautateitten palveluksessa ensin kirjanpitäjänä 1872–1877, apukamreerina 1877–1897 sekä lopuksi kamreerina vuodesta 1897 vuoteen 1904, jolloin erosi virastaan täysin palvelleena. Hänen puolisonsa oli vuodesta 1882 Hilda Amalia Granström (k. 1929).


title: Juhana Ennola

text: Ennola suomensi vuosina 1875–1880 useita näytelmiä:


title: Juhana Ennola

text: Yrjö Koskisen tunnettu runo "Suomen salossa" ("Honkain keskellä") on Ennolan säveltämä. Ennola sai SKS:n palkinnon vuonna 1875.


title: Puitejärjestely

text: Puitejärjestely on hankintalaissa määritetty sopimuskokonaisuus, joka tehdään yhden tai useamman toimittajan sekä hankintayksikön välille. Järjestelyn tarkoituksena on vahvistaa tietyn ajan kuluessa tehtävien hankintasopimusten ehdot. Puitejärjestelyjen tavoitteena on aikaansaada säästöjä.


title: Puitejärjestely

text: Varsinaiset hankintasopimukset on tehtävä puitejärjestelyn alkuperäisten osapuolten kesken. Järjestelyyn ei ole mahdollista ottaa hankintamenettelyn aloittamisen jälkeen uusia osapuolia. Puitejärjestelyn ehtoihin ei myöskään saa tehdä huomattavia muutoksia sen voimassaoloaikana eikä sitä saa käyttää kilpailua vääristävällä, rajoittavalla tai estävällä tavalla.


title: Puitejärjestely

text: Valtion yhteishankintayksikkö Hansel Oy kilpailuttaa ja ylläpitää puitejärjestelyä valtionhallinnolle.


title: Mo Tae-bum

text: Mo Tae-Bum (, s. 15. helmikuuta 1989) on eteläkorealainen pikaluistelija, 500 metrin olympiavoittaja ja maailmanmestari.


title: Mo Tae-bum

text: Mo saavutti junioreiden MM-kilpailujen joukkuekilpailussa hopeaa Erfurtissa 2006 ja pronssia Innsbruckissa 2007. Ensimmäisen aikuisten arvokisamitalinsa, pronssia, hän sai Aasian mestaruuskilpailujen 1 000 metrillä Shenyangissa kaudella 2007–2008. Tomakomain Aasian mestaruuskisoissa 2009 hän sai kultaa 500 metrillä sekä hopeaa 1 000 ja 1 500 metrillä. Vancouverin olympialaisissa 2010 hän voitti kultaa 500 metrillä kahden luistelun yhteisajalla 69,82 ja hopeaa 1 000 metrillä ajalla 1.09,32. Lisäksi hän oli viides 1 500 metrillä. Vuonna 2011 hän saavutti hopeaa sprinttereiden MM-kilpailuissa Heerenveenissä ja vuonna 2012 pronssia sprinttereiden MM-kilpailuissa Calgaryssa.


title: Mo Tae-bum

text: Mo voitti 500 metrin maailmanmestaruuden Heerenveenissä 2012. Hän voitti samalla kaudella myös 500 metrin maailmancupin kokonaiskilpailun. Sotšin MM-kilpailuissa 2013 hän saavutti kultaa 500 metrillä kahden luistelun yhteisajalla 69,760 ja hopeaa 1 000 metrillä. Sotšin olympialaisissa 2014 hän oli 500 metrillä neljäs.


title: Aleksandrovskin piiri

text: Aleksandrovskin piiri () on kunnallinen itsehallintoalue Permin aluepiirissä Venäjällä. Vuonna 1942 perustetun piirin pinta-ala on 5 513 neliökilometriä. Asukkaita on 34 200 henkeä (vuonna 2009).


title: Aleksandrovskin piiri

text: Aleksandrovskin piiri sijaitsee Permin aluepiirin pohjoisosassa. Etelässä se rajoittuu Kizelin ja Gubahan, koillisessa Dobrjankan, lännessä Usoljen, luoteessa Solikamskin ja pohjoisessa Krasnovišerskin piireihin sekä idässä Sverdlovskin alueeseen. Pinta-alasta 80 % on metsää. Hyötykaivannaisia ovat öljy, maakaasu, timantit, kulta, kalkkikivi, turve ja savi.


title: Aleksandrovskin piiri

text: Piiriin kuuluu Aleksandrovskin kaupunki, Jaivan ja Vsevolodo-Vilvan kaupunkimaiset taajamat (kaupunkikunnat) sekä Skopkortnajan maalaiskunta. Hallinnollinen keskus on Aleksandrovsk. Asutuskeskuksia on yhteensä 38.


title: Aleksandrovskin piiri

text: Asukkaista on vuoden 2002 väestönlaskennan mukaan 91,2 % venäläisiä, 2,8 % tataareja ja 1,4 % ukrainalaisia. Kaupunkiväestön osuus on 84,7 %.


title: Aleksandrovskin piiri

text: Piirin kautta kulkee Tšusovoin ja Bereznikin välinen maantie sekä Tšusovoin ja Solikamskin välinen rautatie, josta haarautuu kaksi sivurataa. Talous perustuu puunhankintaan ja teollisuuteen.


title: Aleksandrovskin piiri

text: Piirissä toimii lasten taide- ja musiikkikoulut, ammattikoulu, Kizelin vuoriteknikumin filiaali, kirjastolaitos, kulttuuri- ja vapaa-ajankeskuksia sekä kaksi kotiseutumuseota. Paikallislehtenä ilmestyy "Bojevoi put" (”Taistelutie”).


title: Aleksandrovskin piiri

text: Seudulla on kivikautisia arkeologisia muistomerkkejä. Nähtävyyksiin kuuluu Aleksandrovskin ortodoksinen kirkko.


title: George Vancouver

text: George Vancouver () oli brittiläinen Kuninkaallisen laivaston upseeri ja tutkimusmatkailija.


title: George Vancouver

text: Vancouver kartoitti 1790-luvulla Pohjois-Amerikan luoteisrannikkoa, johon kuuluvat nykyään Alaska, Brittiläinen Kolumbia, Washington ja Oregon. Tutkimusmatkan aikana hän kartoitti myös Australian lounaisrannikkoa.


title: George Vancouver

text: Hänen mukaansa on nimetty Kanadassa sijaitsevat Vancouverinsaari, Vancouverin kaupunki ja Mount Vancouver -vuori sekä Vancouverin kaupunki Washingtonin osavaltiossa Yhdysvalloissa.


title: George Vancouver

text: Vancouver liittyi Kuninkaallisen laivastoon 1771 ja pääsi heti mukaan James Cookin vuosien 1772–1775 matkalle, jonka tavoitteena oli löytää "suuri eteläinen mantere". Hän palveli Cookin alaisuudessa "HMS Resolutionilla". Vancouver oli mukana myös Cookin kolmannella matkalla 1776–1779. Tällä kertaa hän toimi merikadettina "HMS Discoverylla", joka matkasi "Resolutionin" mukana tutkimaan Amerikan luoteisrannikkoa ja etsimään luoteisväylää. Palattuaan tutkimusmatkalta Vancouver ylennettiin luutnantiksi.


title: George Vancouver

text: Vuosina 1780–1789 Vancouver palveli useilla sotalaivoilla Karibianmerellä. Palattuaan takaisin hänet määrättiin vasta rakennetulle "HMS Discoverylle", jossa hän toimi päälliköstä seuraavana. "Discoveryn" oli tarkoitus lähteä tutkimusmatkalle Pohjois-Amerikan luoteisrannikolle, mutta varustelu keskeytyi Espanjan ja Britannian välille puhjenneen ns. Nootka-kriisin takia. Vancouver määrättiin toiselle sota-alukselle, mutta hän palasi jo joulukuussa 1790 takaisin Lontooseen kriisin ratkettua. Vancouver nimettiin nyt "Discoveryn" kapteeniksi ja valmistautuminen tutkimusmatkalle aloitettiin uudestaan.


title: George Vancouver

text: Vancouverin tutkimusmatka alkoi keväällä 1791. Matka Pohjois-Amerikan länsirannikolle kesti yli vuoden ja sen reitti kulki Kanariansaarten, Hyväntoivonniemen, Uuden-Seelannin, Tahitin ja Sandwich-saarten (nyk. Havaiji) kautta. Vancouver saapui vajaan 200 kilometrin päähän San Franciscosta pohjoiseen, minkä jälkeen hän lähti purjehtimaan rannikkoa pitkin kohti pohjoista.


title: George Vancouver

text: Huhtikuun 1792 lopussa Vancouver saapui Juan de Fucan salmeen, jota hänen oli määrä tutkia tarkasti. Vuosien 1792–1793 aikana Vancouver kartoitti salmen rannikkoa ja eteni sen jälkeen pohjoiseen aina 56. leveyspiirille asti. Hän onnistui muun muassa selvittämään, ettei Juan de Fucan salmi ollut väylä sisämerelle, kuten Juan de Fuca oli uskonut.


title: George Vancouver

text: Talvehdittuaan edellisen talven tapaan Sandwich-saarilla Vancouver purjehti keväällä 1794 suoraan Alaskan rannikolle Cookin lahteen. Sieltä hän jatkoi rannikkoa pitkin etelään kohti pistettä, johon hän oli edellisenä vuonna edennyt toisesta suunnasta. Saatuaan näin tutkimusmatkansa päätökseen Vancouver aloitti kotimatkan, joka kulki Kap Hornin kautta Atlantia pitkin Britanniaan. "Discovery" saapui kotisatamaan syyskuussa 1795.


title: George Vancouver

text: Vancouverin tutkimusmatka kesti yli neljä ja puoli vuotta ja oli pisin siihen astisista tutkimusmatkoista. Hän purjehti sen aikana noin 65 000 mailia. Vancouverin tekemät mittaukset olivat erittäin tarkkoja, ja häntä pidetään Cookin alaisuudessa opiskelleista parhaana kartoittajana. Tutkimusmatkan päätyttyä Vancouver jäi eläkkeelle ja ryhtyi kirjoittamaan kirjaa matkastaan. Hän kuitenkin kuoli vuonna 1798 40-vuotiaana hiukan ennen kuin ehti saada työnsä valmiiksi. Hänen veljensä viimeisteli työn, ja kolmiosainen kirja julkaistiin myöhemmin samana vuonna.


title: George Vancouver

text: Vancouver nimesi useita satoja paikkoja ja lähes kaikki niistä ovat käytössä edelleen. Hänen mukaansa on nimetty useita paikkoja, joista merkittävimmät ovat Vancouverinsaari (alkujaan Quadran ja Vancouverin saari) ja Vancouverin kaupunki.


title: Val Lewton

text: Val Lewton (oik. nimi "Vladimir Ivan Leventon", 7. toukokuuta 1904 Jalta, Venäjän keisarikunta (nyk. Ukraina) – 14. maaliskuuta 1951 Los Angeles, Kalifornia, Yhdysvallat) oli yhdysvaltalainen elokuvatuottaja ja käsikirjoittaja. Hänet tunnetaan parhaiten 1940-luvulla RKO:lle tuottamistaan kauhuelokuvan klassikoista.


title: Val Lewton

text: Val Lewton on harvoja tuottajia, joilla on ollut oma tunnistettavissa oleva yhtenäinen tyyli. Lewtonin tuottamat elokuvat ovatkin ensi sijassa Lewtonin elokuvia ja vasta toissijaisesti elokuvan ohjaajan. Kaikki Lewtonin RKO-elokuvat ovat tyylillisesti yhtenäisiä, vaikka elokuvien ohjaajat vaihtuivat.


title: Val Lewton

text: Lewton tuotti RKO:lle 11 pienen budjetin B-elokuvaa. Parhaat niistä hän teki ohjaaja Jacques Tourneurin kanssa: "Kissaihmiset", "Yö voodoo-saarella" ja "Leopardimies".


title: Val Lewton

text: Val Lewton syntyi Jaltassa 7. toukokuuta 1904 Vladimir Ivan Leventonina. Hänen isänsä Max Hofscheider kuoli 1908, ja seuraavana vuonna Leventovit (äiti Nina ja lapset Val ja Lucy) muuttivat Yhdysvaltoihin. Äiti englantilaisti samalla perheen nimen Lewtoniksi. Yhdysvalloissa Nina Lewton oli sisarensa Alla Nazimovan palveluksessa. 1920-luvun alussa Lewton opiskeli journalismia Columbian yliopistossa ja toimi sen jälkeen lehtimiehenä ja kirjailijana. Hän avioitui Ruth Knappin kanssa 1928. Avioliitto kesti Lewtonin kuolemaan asti.


title: Val Lewton

text: Val Lewton kuoli sydänkohtaukseen 14. maaliskuuta 1951.


title: Val Lewton

text: Lewtonin ensimmäinen teos, runokokoelma "Panther Skin and Grapes" ilmestyi omakustanteena 1923. Hänen äitinsä Nina Lewton, joka oli töissä MGM:n käsikirjoitusosastolla, hankki hänelle töitä yrityksen mainososastolta 1928.


title: Val Lewton

text: Lewton oli myös kirjoittanut useita romaaneja. Britanniassa 1926 ilmestynyt "The Cossack Sword" oli myyntimenestys siellä, muttei menestynyt Yhdysvalloissa. Hänen tunnetuin romaaninsa on 1932 ilmestynyt "No Bed of her Own", josta Paramount teki elokuvan "Mies minua varten" ("No Man of Her Own", 1933). Sen pääosissa olivat Clark Gable ja Carole Lombard.


title: Val Lewton

text: Lewton lähti MGM:ltä 1932 ja solmi Vanguard Pressin kanssa sopimuksen, joka käsitti vuosittain viisi romaania. Osan näistä romaaneista hän kirjoitti salanimellä Carlos Keith. 1933 Nina Lewton auttoi jälleen poikaansa, kun David O. Selznick pyysi Nina Lewtonia etsimään venäläissyntyisen kirjailijan, joka pystyisi tekemään käsikirjoituksen "Taras Bulbasta". Lewton palkattiin kirjoittamaan käsikirjoitusta, ja vaikka elokuvaa ei koskaan tehtykään, Lewton muutti Kaliforniaan ja työskenteli Selznickin kirjoittajana ja apulaisena vuoteen 1942 asti. Hän ohjasi muun muassa "Giljotiinin varjossa" elokuvan taistelukohtaukset.


title: Val Lewton

text:
RKO oli 1942 vararikon partaalla. Studiota pelastamaan tuotiin ensin Joseph Breen ja sitten Charles Koerner. Koerner tarjosi Lewtonille omaa b-elokuvien tuotantoyksikköä RKO:lla seuraavilla ehdoilla:
Lewton hyväksyi tarjouksen.


title: Val Lewton

text: Lewton kokosi ympärilleen ryhmän tekijöitä, joiden kanssa hän teki monet elokuvistaan. Näitä olivat muun muassa ohjaaja Jacques Tourneur, käsikirjoittaja DeWitt Bodeen, säveltäjä Roy Webb, kuvaaja Nicholas Musuraca ja leikkaaja/ohjaaja Mark Robson. Tavallisesti Bodeen kirjoitti käsikirjoituksen ensimmäisen version, jota sitten kaikki työstivät, ja lopuksi Lewton kirjoitti käsikirjoituksen vielä kokonaan uudestaan.


title: Val Lewton

text: Ensimmäinen Koernerin antama elokuvan nimi oli "Kissaihmiset". Se kertoo nuoresta naisesta, joka on vakuuttunut, että hänellä on kissaihmisten kirous ja hän muuttuisi pantteriksi ollessaan mustasukkainen. Elokuva kuvattiin nopeasti ja alle budjetin. Se menestyi erittäin hyvin ja tuotti yli 3 000 000 dollaria. Käytännössä se pelasti RKO:n vararikolta. Lewtonin seuraavat kaksi elokuvaa menestyivät myös hyvin. "Kissaihmisiä" seurasi "Yö voodoo-saarella" ("I Walked with a Zombie", 1943). Lewton ei pitänyt elokuva nimestä ('Kävelin zombien kanssa'), joten hän päätti tehdä siitä modernin sovituksen "Kotiopettajattaren romaanista". "Leopardimies" (1943) kertoo murhasarjasta, jonka syylliseksi epäillään mustaa pantteria. Tourneur ohjasi kummatkin elokuvat.


title: Val Lewton

text: Lewtonin ja Tourneurin kolme elokuvaa olivat tuottaneet niin hyvin voittoa, että RKO päätti erottaa kaksikon, koska he Lewtonin mukaan uskoivat ansaitsevansa siten vielä enemmän. Lewton sai ylennyksen a-elokuviin, mutta palasi omasta halustaan b-elokuvien tuotantoon, sillä niissä hänellä oli enemmän vapautta ja lisäksi hän halusi antaa Mark Robsonille ylennyksen ohjaajaksi. Jacques Tourneur pääsi ohjaamaan a-luokan elokuvia RKO:lla. Seuraavan elokuvan nimi oli jälleen markkinointiyksikön hyväksi havaitsema "Seitsemäs uhri" (1943), joka kertoo saatananpalvojien kynsiin joutuneesta naisesta. Lewtonin kolme ensimmäistä elokuvaa leikannut Robson ohjasi elokuvan. Se ei ollut sellainen menestys kuin edelliset elokuvat, eivätkä kriitikot arvostaneet sitä Lewtonin odottamalla tavalla.


title: Val Lewton

text: "Aavelaivassa" (1943) merimies yrittää varoittaa muita siitä, että kapteeni on psykopaattinen tappaja. Elokuva poistettiin levityksestä, kun sitä syytettiin plagioinnista. RKO hävisi oikeusjutun, ja elokuvaa ei näytetty vuosikymmeniin. Seuraavaksi Lewton sai tehtäväksi ohjata jatko-osan "Kissaihmisille", jonka nimi olisi "Kissaihmisten kirous" (1944). Lewton ei ollut lainkaan innostunut koko ajatuksesta. Elokuvassa on samat näyttelijät ja roolihahmot kuin "Kissaihmisissä", mutta siitä ei tullut kauhuelokuvaa vaan tarina pikkutytöstä, joka elää omassa mielikuvitusmaailmassaan. RKO:n johtoporras ei ollut siihen tyytyväinen, eikä se menestynyt hyvin. Se sai kuitenkin hyviä arvosteluja – varsinkin vaikutusvaltaiselta James Ageelta.


title: Val Lewton

text: Lewton tuotti 1944 kaksi elokuvaa, jotka poikkeuksellisesti eivät olleet kauhuelokuvia: "Fifi" perustui Guy de Maupassantin novelliin ja "Kotirintaman ongelmanuoret". Kumpikaan ei menestynyt kovin hyvin, vaikka "Fifi" saikin hyviä arvosteluja. RKO halusi hillitä Lewtonia ja palkkasi Universalilta Lewtonin uudeksi esimieheksi Jack Grossin, jonka kanssa Lewton ei tullut lainkaan toimeen. Grossin ensimmäinen tehtävä Lewtonille oli tehdä kaksi Boris Karloff -elokuvaa. Karloff oli solminut sopimuksen RKO:n kanssa, koska oli kyllästynyt Universalin kauhuelokuvien tyyliin.


title: Val Lewton

text: Seuraavan elokuvan piti olla "Tuhoon tuomittu saari", mutta sen kuvauksia jouduttiin lykkäämään, koska Karloff sairastui ja hänen toivuttuaan leikkauksesta muut näyttelijät olivat varattuja. Sen sijaan Lewton ehdotti "Ruumiisieppaajia" (1945), joka perustui Robert Louis Stevensonin novelliin. Sen pääosissa oli Karloffin lisäksi Bela Lugosi, toinen tunnettu Universal-kauhuelokuvien näyttelijä. Elokuva kertoo lääkäristä, joka palkkaa miehen hankkimaan ruumiita lääketieteellisiä tutkimuksia varten. "Ruumiinsieppaajat" kuuluu sekä Karloffin että Lugosin parhaimpiin elokuviin. Lewton kirjoitti myös käsikirjoituksen elokuvaan salanimellä Carlos Keith.


title: Val Lewton

text: "Ruumiinsieppaajien" jälkeen "Tuhoon tuomitun saaren" tuotanto alkoi uudestaan joulukuussa 1944. Koerner oli vakavasti sairas ja Lewton joutui kiistelemään Grossin kanssa siitä, kuinka paljon kauhua elokuvassa pitäisi olla. Lewtonin ja Karloffin kolmas (ja viimeinen) yhteinen elokuva oli "Bedlam – kauhujen talo". Käsikirjoituksen tekivät Lewton (salanimellä Carlos Keith) ja ohjaaja Mark Robson. Elokuva jäi Lewtonin viimeiseksi RKO:lla. Hän sai sydänkohtauksen marraskuussa 1946 ja lähti sen jälkeen pois RKO:lta.


title: Val Lewton

text: RKO-vuosien jälkeen Lewton hylkäsi kauhuelokuvat ja siirtyi tuottamaan suuren budjetin elokuvia. Ensimmäinen näistä oli romanttinen "Toivoton rakkaus" (1949) Paramountille. Elokuvan tuotanto oli kaoottinen ja Paramountilta kesti vuoden ennen kuin se salli elokuvan ensi-illan. "Toivoton rakkaus" oli ensimmäinen Lewtonin elokuva, joka tuotti tappiota.


title: Val Lewton

text: Paramountilta Lewton siirtyi MGM:lle, jolle hän tuotti romanttisen komedian "Yhteinen rakkaus" (1950). Se oli Lewtonin kallein elokuva, joka kuitenkin kärsi heikosta juonesta. Edmund G. Bansakin mukaan se on Lewtonin huonoin elokuva.


title: Val Lewton

text: Viimeisen elokuvansa "Kuoleman rummut" (1951) Lewton tuotti Universalille. Se oli pienen budjetin lännenelokuva ja myös Lewtonin ensimmäinen värielokuva. Kahdesta edellisestä elokuvasta poiketen se on tyylillisesti luonteva jatko Lewtonin RKO-elokuville. "Kuoleman rumpujen" jälkeen Lewton solmi sopimuksen itsenäisen tuottajan Stanley Kramerin kanssa, mutta Lewton kuoli pian yhteistyön alettua.


title: Val Lewton

text: Lewtonin RKO-elokuvat ovat tyylillisesti hyvin yhtenäisiä. Niissä kauhu oli hienovaraista ja vihjailevaa – tärkeää ei ollut se mitä näytettiin vaan se mikä jäi näyttämättä. Universalin tuonaikaiset kauhuelokuvat keskittyivät näyttämään hirviöt, mutta Lewtonin elokuvissa hirviöitä nähdään hyvin harvoin. Kuvauksen, valaistuksen ja leikkauksen keinoin kuvat rajattiin niin, että hirviö jäi juuri kuvan ulkopuolelle tai varjoihin. Lewton itse sanoikin: ”Jos valkokangas on tarpeeksi pimeä, mielessäsi voit kuvitella sinne mitä tahansa. Me olemme erittäin hyviä pimeissä kohdissa.” Lewtonin elokuvissa valon, varjojen ja pimeyden leikki luo ainutlaatuisen ilmapiirin.


title: Val Lewton

text: Lewtonin visuaalinen tyyli ei ollut tietoinen valinta vaan osittain pakon sanelema. Elokuvien budjetti ja aikataulu oli äärimmäisen tiukka. Koska hirviömaskeeraus oli kallista, hirviöihin vain vihjattiin. Kustannussyistä lavasteet olivat usein valmiita lavasteita muista elokuvista tai jopa keskeneräisiä. Taitavalla valaistuksella lavastuksen puutteet saatiin kuitenkin piilotettua.


title: Oracle Corporation

text: Oracle Corporation on Larry Ellisonin johtama tietotekniikkayhtiö, joka kehittää ja valmistaa yritysohjelmistoja ja -laitteistoja sekä tarjoaa pilvipalveluita. Yhtiö on tunnetuin tietokantaohjelmistostaan, mutta tänä päivänä valmistaa myös muita yritysjärjestelmiä kuten palvelimia sekä ohjelmistoja asiakkuudenhallintaan (CRM), toiminnanohjaukseen (ERP) ja liiketoimintatiedon hallintaan (BI). Oracle on liikevaihdolla mitattuna maailman kolmanneksi suurin ohjelmistovalmistaja.


title: Oracle Corporation

text: Oracle valmistaa ja myy sekä ohjelmistoja että laitteistoja ja lisäksi näitä tukevia palveluita.Oracle ja Sun Microsystems ilmoittivat 20. huhtikuuta 2009 päässeensä sopimukseen yrityskaupassa, jossa Oracle ostaa Sunin noin 7,4 miljardilla dollarilla. Oraclen toimitusjohtajan Larry Ellisonin mukaan "Java on tärkein ohjelmisto, jonka Oracle on koskaan hankkinut".


title: Oracle Corporation

text: Oracle on ilmoittanut vähentävänsä väkeä Solaris-käyttöjärjestelmän ja SPARC-suorittimien kehityksestä.


title: Oracle Corporation

text: Oracle on ilmoittanut aikomuksesta siirtää Javan kehitys Eclipse Foundationille.


title: Luis de Góngora

text: Luis de Góngora y Argote (1561–1627) oli espanjalainen barokkirunoilija. Hän oli ylhäisaatelia ja opiskeli teologiaa, mutta uhkapelurina hän menetti kaikki rahansa. Hänen tunnetuimpia runojaan ovat ”Soledades I–II” sekä ”Fabula de Polifemo y Galatea”.


title: Espanja talviolympialaisissa 2010

text: Espanja osallistui vuoden 2010 talviolympialaisiin 18 urheilijan vahvuisella joukkueella. Urheilijoista 10 oli miehiä ja kahdeksan naisia, ja he kilpailivat kaikkiaan seitsemässä lajissa. Joukkueen lipunkantajana kisojen avajaisissa toimi lumilautailija Queralt Castellet.


title: Tekniikan akateemiset ja arkkitehdit

text: Tekniikan akateemiset ja arkkitehdit on henkilömatrikkeli, johon on pyritty kokoamaan kaikkien suomalaisten diplomi-insinöörien, arkkitehtien ja tekniikan alalla työskentelevien muun yliopistotutkinnon suorittaneiden henkilötiedot valokuvineen. Viimeisin laitos on vuodelta 2011. Se sisältää tiedot noin 73 100 tekniikan akateemisesta, mikä on peräti 27 400 enemmän kuin edellisellä kerralla vuonna 2000 ja lähes yhdeksän kertaa niin paljon kuin vuonna 1965. Vastaavanlainen matrikkeli on tuotettu noin 10 vuoden välein jo 1930-luvulta alkaen. Vuosina 1965–2000 nimenä oli "Diplomi-insinöörit ja arkkitehdit", sitä ennen muun muassa "Suomen korkeakouluinsinöörit ja arkkitehdit" (1956) ja "Suomen insinöörejä ja arkkitehtejä" (1948). Julkaisijajärjestöt ovat nykyään Tekniikan Akateemisten Liitto TEK, Tekniska Föreningen i Finland (TFiF), Suomen Rakennusinsinöörien Liitto ja Suomen Arkkitehtiliitto SAFA.


title: Shake Your Body (Down to the Ground)

text: Shake Your Body (Down to the Ground) on The Jacksons -yhtyeen toinen single, joka julkaistiin Destiny-albumilta vuonna 1978. Kappaleen ovat kirjoittaneet Michael ja Randy Jackson.


title: This Place Hotel

text: This Place Hotel (alun perin Heartbreak Hotel) on Michael Jacksonin sanoittama ja säveltämä kappale The Jacksons -yhtyeen Triumph-albumille. Alun perin kappale oli nimeltään Heartbreak Hotel, mutta nimi vaihdettiin, koska Elvis Presley oli tehnyt samannimisen kappaleen jo vuonna 1956.


title: Kimmo Virtanen

text: Kimmo Kalervo Virtanen (s. 7. toukokuuta 1973 Valkeakoski) on Akaan Toijalassa asuva suomalainen teatteriohjaaja ja käsikirjoittaja.


title: Kimmo Virtanen

text: Ennen ohjaajan uraansa Virtanen toimi näyttelijänä.


title: Kimmo Virtanen

text: Virtanen on ohjannut ja kirjoittanut useissa suomalaisissa ammattiteattereissa mm. Helsingin kaupunginteatterissa, Turun kaupunginteatterissa, Keski-Uudenmaan teatterissa, Kokkolan kaupunginteatterissa, Ahaa teatterissa, Teatteri-Imatrassa, Rovaniemen teatterissa, Kemin kaupunginteatterissa , Tahtiteatterissa ja Kuopion uudessa kesäteatterissa. Tahtiteatteria ja Kuopion uutta kesäteatteria Virtanen oli myös perustamassa.


title: Kimmo Virtanen

text: Virtanen tunnetaan erityisesti lasten ja koko perheen teatterin tekijänä, mutta on tehnyt laaja-alaisesti teatteria musikaalista draamaan monilla eri näyttämöillä.


title: Kimmo Virtanen

text: Tunnettuja ohjaustöitä ovat olleet mm. suuren suosion yleisöltä ja kriitikoilta saanut Mörköooppera Helsingin kaupunginteatterissa ja myös muut Helsingin kaupunginteatterille ohjatut esitykset, kuten AtomiAatos, jonka kirjoitti yhdessä Johanna Keinäsen kanssa. Ahaa teatterin rap-musiikkinäytelmä Betoniviidakko, jonka Virtanen ohjasi ja kirjoitti ja johon Karri ”Paleface” Miettinen sävelsi ja sanoitti kappaleet. Turun kaupunginteatterille tehdyt lastennäytelmät Tivoli-pieni musikaali suurista tunteista, jonka Virtanen myös kirjoitti ja Mörköjen yö, jonka hän kirjoitti yhdessä Johanna Keinäsen kanssa. Kuopion uuden kesäteatterin useat musiikkinäytelmät, kuten Solisitina Olavi Virta ja Katri Helena - laulajatyttö. Em. hän kirjoitti yhdessä Sami Kojosen ja Johanna Keinäsen kanssa.


title: OID

text: OID-yksilöintitunnus on yleiskäyttöinen kansainvälisesti vain yhteen kohteeseen liitettävä numerosarja, joka yksilöi kyseisen kohteen yksiselitteisesti ISO/IEC 8824-1:2002 -standardin mukaisessa yksilöintijärjestelmässä. OID-tunnuksia voidaan käyttää mihin tahansa yksilöintitarpeeseen. Suomessa OID-tunnuksia käytetään laajasti esimerkiksi terveydenhuollon tietojärjestelmissä.


title: OID

text: OID-tunnuksia voidaan ajatella maailmanlaajuisena puurakenteena. ISO/IEC 8824-1:2002 -standardissa lueteltujen kansainvälisten tahojen alapuolella ovat kansallisten vastuutahojen hallinnoimat alipuut. Suomen alipuun OID-juurta hallinnoi Suomen Standardisoimisliitto SFS ry. Suomessa yksilöintitunnusten muodostamisen ja rekisteröinnin vastuu perustuu hajakeskitettyyn hierarkkiseen malliin, joka on kuvattu SFS 5971:2010 -standardissa. Julkisen hallinnon suositus "JHS 159 ISO OID-yksilöintitunnuksen soveltaminen julkishallinnossa" antaa tarkempia ohjeita OID:n soveltamiseen. Lisäksi tietyillä toimialoilla, kuten sosiaali- ja terveydenhuoltoalalla, on omia ohjeistuksia tunnusten käyttöön.


title: OID

text: Yksilöintitunnus voidaan liittää joko abstraktiin tai fyysiseen kohteeseen. Kohde voi olla mikä tahansa yksilöitävissä eli nimettävissä ja rekisteröitävissä oleva kokonaisuus tai kokonaisuuden osa. Tietojärjestelmät tunnistavat, yksilöivät, ylipäätään käsittelevät kohteita yksilöintitunnuksella. Yksilöintitunnusten käyttö lisää toimivuutta yli organisaatiorajojen, yhteiskäyttöisyyttä, hyvää hallintotapaa ja jäljitettävyyttä.


title: OID

text: Tietojärjestelmät asettavat yleiskäyttöiselle yksilöintitunnukselle vähintään seuraavat vaatimukset: tunnusten on oltava maailmanlaajuisesti yksikäsitteisiä, ajallisesti ainutkertaisia, niiden myöntämis- tai hallintamenettelyjen on oltava riittävän nopeita ja joustavia ja tunnusjärjestelmän on oltava riittävän stabiili pitkäaikaiseen säilytykseen. Erityisesti tunnistettavien kohteiden ominaisuuksien, luokittelujen ja rajauksien muutokset aiheuttavat haasteita tunnusjärjestelmälle ja yksikäsitteisyydelle.


title: OID

text: Esimerkiksi OID-yksilöintitunnuksen 1.2.246.10.y.x numerot muodostuvat seuraavasti: 1 on ISO:lle juuresta rekisteröity solmu, 2 on ISO:n solmuluokka (ISO:n jäsenmaat), 246 on ISO 3166 –standardin mukainen Suomen maatunnus, 10 on Patentti- ja rekisterihallituksen hallinnoima solmu Y-tunnuksia varten, y on yrityksen Y-tunnuksesta muodostettu numerosarja ja x on Y-tunnuksen haltijan päättämä tunnuksen osa.


title: Queralt Castellet

text: Queralt Castellet Ibáñez (s. 17. kesäkuuta 1989 Barcelona) on espanjalainen lumilautailija, joka kilpailee pääasiassa lumikourussa.


title: Queralt Castellet

text: Castellet on voittanut Espanjan-mestaruuden lumikourussa (2006, 2009, 2012), lumilautakrossissa (2005), big airissa (2008) ja parisuurpujottelussa (2006). Maailmancupin kilpailuihin hän on osallistunut vuodesta 2005 lähtien. Kaudella 2007–2008 hän saavutti lumikourussa kolme palkintopallisijaa ja sijoittui lumikourun kokonaiskilpailussa kolmanneksi.


title: Queralt Castellet

text: Maailmanmestaruuskilpailuihin Castellet on osallistunut vuosina 2007, 2009, 2013 ja 2015 sekä talviolympialaisiin vuosina 2006, 2010 ja 2014. Parhaimmillaan hän on sijoittunut half-pipen hopealle vuoden 2015. MM-kilpailuissa. Vuoden 2010 olympialaisten avajaisissa hän toimi Espanjan lipunkantajana.


title: Queralt Castellet

text: Castellet on osallistunut myös TTR-kiertueen kilpailuihin.


title: Can You Feel It

text: Can You Feel It on The Jacksons -yhtyeen kolmas single vuonna 1980 julkaistulta Triumph-albumilta.


title: Apollonios Tyanalaisen elämä

text: Apollonios Tyanalaisen elämä (; ) on Filostratoksen kirjoittama teos, joka kertoo uuspythagoralaisen filosofi ja opettaja Apollonios Tyanalaisen elämästä, matkoista eri puolilla tunnettua maailmaa ja ihmeteoista.


title: Apollonios Tyanalaisen elämä

text: Apollonios Tyanalainen eli noin vuosina 40–120 jaa., Filostratos puolestaan noin vuosina 170–245 jaa. eli viisikymmentä vuotta Apollonioksen kuoleman jälkeen. Näin kyseessä ei ole aikalaiskuvaus. Filostratoksen mukaan hänen teoksensa perustuu useisiin lähteisiin. Näitä olivat:"Apollonios Tyanalaisen elämä" käsittää kahdeksan kirjaa ja se on kirjoitettu muinaiskreikaksi. Teos kertoo Apollonioksen väitetyistä matkoista muun muassa Italiassa, Hispaniassa, Nubiassa, Mesopotamiassa ja Intiassa. Jotkut tutkijat pitävät teosta fiktiivisenä, eivätkä usko Apollonioksen koskaan käyneen näissä maissa, vaan pysyneen koko elämänsä Rooman valtakunnan itäosissa.


title: Apollonios Tyanalaisen elämä

text: Kirja I kertoo Apollonioksen syntymästä ja siihen liittyneistä ihmeellisistä enteistä; Apollonioksen koulutuksesta, pythagoralaisuudesta ja tähän liittyneestä viiden vuoden vaitiolosta; sekä tämän matkoista itään. Hän kävi muun muassa Pamfyliassa, Lyykiassa, Antiokiassa, Mesopotamiassa ja Iranissa. Ninivessä hän tapasi Damiksen, joka pysyi tämän ystävänä läpi elämän.


title: Apollonios Tyanalaisen elämä

text: Apollonios kävi myös Parthiassa ja Babylonissa. Matkalla hän oli usein kosketuksissa maageihin. Kirjan mukaan Apollonios sai Parthian kuninkaalta Vardanes I:ltä (40-47) kulkuluvan parthialaisen hallitsijan Fraoteen alueille Intiaan. Kirjeessä tälle Vardanes kiitti saamistaan hyvistä palveluksista.


title: Apollonios Tyanalaisen elämä

text: Kirja II kertoo Apollonioksen käynnistä Intiassa. Matkalla seurue muun muassa ihmettelee Prometheuksen kahleita ja vierailee Dionysoksen pyhätössä Nysa-vuorella. Kirja kertoo erityisesti matkasta Taksilaan (luvut 20-24), jossa seurue on filosofikuningas Fraoteen vieraana ja käy oppineita keskusteluja. Kirjan mukaan kaupunki oli suunnilleen yhtä suuri kuin Ninive ja linnoitettu kreikkalaisten kaupunkien tyyliin. Matkalla käydään myös useilla Aleksanteri Suuren sotajoukon kulkeman reitin kohteissa, muun muassa paikassa, jossa sotajoukko joutui kääntymään takaisin.


title: Apollonios Tyanalaisen elämä

text: Kirja III kertoo Apollonioksen matkoista intialaisten viisaiden luona. Viisaiden kanssa keskustellaan muun muassa viisaiden jumalallisuudesta, jälleensyntymästä, homeerisista ja intialaisista heeroksista, oikeudenmukaisuudesta, intialaisista kulteista, kosmologiasta ja astrologiasta. Viisat esittelevät profetointia ja parantamistaitojaan. Neljän kuukauden jälkeen Apollonioksen seurue lähtee paluumatkalle. Kirja päättyy paluuseen Babylonin ja Antiokian kautta Jooniaan.


title: Apollonios Tyanalaisen elämä

text:
Kirja IV kertoo Apollonioksen käynneistä Joonian ja manner-Kreikan kaupungeissa, muun muassa Efesoksessa ja Smyrnassa, missä tämä opettaa paikallisia. Efesoksessa Apollonios varoittaa kaupunkilaisia ruttoepidemiasta; kun rutto myöhemmin puhkeaa, hän esittää syylliseksi erään vanhan kerjäläisen ja yllyttää kaupunkilaiset kivittämään tämän. Apolloniokselle pystytetään patsas kaupunkiin. Pergamonissa Apollonios vierailee Asklepioksen pyhätössä, Troijassa puolestaan Akhilleuksen hautakummulla.
Tämän jälkeen Apollonios käy Palamedeen haudalla Aiolian rannikolla sekä Orfeuksen pyhätössä Lesboksella. Ateenassa hän halusi initiaation Eleusiin mysteereihin. Aluksi hierofantti kieltää mysteereihin osallistumisen huijarina pitämältään mieheltä, mutta Apollonios nimeää hierofantin, joka tulisi antamaan hänelle initiaation myöhemmin. Apollonios luennoi ateenalaisille kulttimenoista ja arvostelee Dionysoksen teatterissa järjestettyjä gladiaattorinäytäntöjä.
Korintissa Apollonios tapaa kyynikkofilosofi Demetrioksen. Lisäksi hän muun muassa ennustaa, että keisari Neron yritys kaivaa kanava Korintin kannaksen läpi epäonnistuisi. Apollonios käy myös Olympiassa, jossa jatkaa eettisiä kehotuksiaan. Matkalla hän pääsee arvostelemaan spartalaisia sotilaita naismaisiksi, mikä saa kaupunkilaisissa aikaan eettisen herätyksen. Peloponnesokselta Apollonios purjehtii Kreetalle, jossa hän tutkii maanjäristyksen seurauksia.


title: Apollonios Tyanalaisen elämä

text: Kirjan lopussa Apollonios matkustaa vielä Italiaan ja joutuu konfliktiin Neron hallinnon kanssa. Matkalla Roomaan Apollonios ja tämän oppilaat tapaavat erään Filolaos Kitionlaisen, joka pakenee Neroa ja kehottaa Apollonioksen seuruetta tekemään samoin. Osa oppilaista pakeneekin. Kun Demetrios karkotetaan Roomasta hänen arvosteltuaan Neron rakentamia kylpylöitä, epäluulo myös Apolloniosta kohtaan lisääntyy. Epäluulo kasvaa Apollonioksen tulkittua auringonpimennyksen enteeksi, jonka mukaan Nero välttää salamaniskun aiheuttaman kuoleman hiuksenhienosti. Tigellinus päättää pidättää Apollonioksen, mutta kun käskyn sisältävä käärö avataan, teksti on mysteerisesti pyyhkiytynyt pois. Apollonioksen yliluonnollisia voimia pekäävä Tigellinus lopulta kuitenkin vapauttaa hänet.


title: Apollonios Tyanalaisen elämä

text: Roomassa Apollonios muun muassa herättää erääseen konsuliperheeseen kuuluvan nuoren naisen henkiin. Hän on myös yhteyksissä Neron vangitsemaan stoalaiseen filosofi Musonius Rufukseen. Kirja päättyy siihen, kun Apollonios lähtee Hispaniaan Neron kiellettyä kaiken filosofisen toiminnan kaupungissa.


title: Apollonios Tyanalaisen elämä

text:
Kirja V kertoo Apollonioksen käynnistä Hispaniassa sekä matkasta Sisilian, Ateenan ja Rodoksen kautta Aleksandriaan. Hän muun muassa ennustaa neljän keisarin vuoden poliittiset ja sotilaalliset tapahtumat. Etnan juurella keskustellaan vulkaanisesta toiminnasta ja Aisopoksen faabeleiden ansioista. Ateenassa Apollonios initioidaan vihdoin Eleusiin mysteereihin, ja Rodoksella hän käy Rodoksen kolossilla. Aleksandriassa hän pelastaa erään syyttömänä kuolemaantuomitun miehen sekä moittii kaupunkilaisia veriuhreista ja julmista hevoskilpailuista.
Aleksandriassa Apollonios tapaa myös uuden keisari Vespasianuksen. Hän tapaa myös reetori Dion Khrysostomoksen ja stoalaisen filosofi Eufrateen, ja riitelee näiden kummankin kanssa. Kirja päättyy siihen, että Apollonios lähtee kymmenen oppilaansa kanssa Etiopiaan tapaamaan paikallisia gymnosofisteja.


title: Apollonios Tyanalaisen elämä

text: Kirja VI kertoo enimmäkseen Apollonioksen seurueen käynnistä etiopialaisten gymnosofistien luona. Nämä osoittautuvat vähemmän viisaiksi kuin intialaiset vastineensa. Apollonios puolustaa pythagoralaisuuttaan ja ylistää intialaista viisautta. Keskustelut koskevat muun muassa egyptiläisten ja kreikkalaisten erikoispiirteitä, sielun kuolemattomuutta ja kosmologiaa. Kirja käsittelee myös yhteyksiä Vespasianukseen ja tämän poikaan Titukseen. Apollonios antaa vaikeaselkoisen ennustuksen Tituksen kuolemasta.


title: Apollonios Tyanalaisen elämä

text: Kirjan loppuosa sisältää sekalaisia kertomuksia Apollonioksen elämän vaiheista, joita ei ole sijoitettu kronologisesti; tapahtumat sijoittuvat muun muassa Vähään-Aasiaan ja Syyriaan.


title: Apollonios Tyanalaisen elämä

text: Kirja VII kertoo Apollonioksen elämän dramaattisesta käänteestä, kun tämä kohtaa keisari Domitianuksen. Filostratos kertoo aiempien filosofien asenteista tyranneja kohtaan sekä siitä, kuinka Apollonios vastusti tyranni Domitianusta ja kehotti maaherroja, senaattoreita ja tulevaa keisari Nervaa vastustamaan tämän hallintoa. Apollonios määrätään pidätettäväksi, osittain siksi, koska Eufrates on parjannut tätä keisarille. Apollonios siirtyy Damiksen kanssa Smyrnasta Dikaiarkheiaan, ja myöhemmin he purjehtivat Roomaan. Siellä Apollonios vangitaan. Hän puolustaa itseään syytteitä vastaan. Filostratos sanoo, että Apollonioksen nimiin laitettu kirje, jossa tämä anoo armoa keisarilta, on väärennös.


title: Apollonios Tyanalaisen elämä

text: Kirja VIII kertoo Apollonioksen oikeudenkäynnistä, vapauttavasta tuomiosta ja tämän ihmeellisestä poistumisesta paikalta. Tätä seuraa sen puheen koko teksti, jonka Apollonios kirjoitti puolustuksekseen, vaikka puhetta ei koskaan pidettykään. Vapauduttuaan Apollonios matkustaa Damiksen ja Demetrioksen kanssa Dikaiarkheiaan ja edelleen Kreikkaan. Hän käy uudelleen Olympiassa sekä tapaa Trofonioksen oraakkelin Lebadeiassa sijaitsevassa luolassa; hän viettää seitsemän päivää maan alla ja palaa Pythagoraan opetuksia sisältävän kirjan kanssa. Filostratoksen mukaan tätä kirjaa sekä joukkoa Apollonioksen kirjeitä säilytettiin keisari Hadrianuksen villassa Antiumissa.


title: Apollonios Tyanalaisen elämä

text: Oltuaan Kreikassa kaksi vuotta Apollonios siirtyy Jooniaan. Ollessaan Efesoksessa hän näkee ihmeenomaisesti Domitianuksen Roomassa tapahtuneen murhan. Hän hylkää Nervan pyynnön toimia tämän neuvonantajana, ja lähettää sen sijaan Damiksen tämän luokse kirjallisten ohjeiden kanssa. Filostratoksen mukaan Damiksen kertomus loppuu tähän. Loppuun Filostratos on poiminut tietoja Apollonioksen maallisen vaelluksen loppuajoista muista lähteistä. Apollonios poistuu ruumiistaan Diktynnan temppelissä Kreetalla ja ilmestyy myöhemmin eräälle nuorelle miehelle osoittaakseen tälle sielun olevan kuolematon.


title: Keiichiro Nagashima

text: Keiichiro Nagashima (, s. 20. huhtikuuta 1982 Ikeda, Hokkaido, Japani) on japanilainen pikaluistelija, olympia- ja MM-mitalisti.


title: Keiichiro Nagashima

text: Nagashima sai hopeaa Vancouverin olympialaisissa 2010 500 metrillä kahden luistelun yhteisajalla 69,97. Sotšin olympialaisissa 2014 hän oli samalla matkalla kuudes. Sprinttereiden MM-kilpailuissa hän on saanut hopeaa Moskovassa 2009 ja pronssia Obihirossa 2010. Lisäksi hän oli viides Heerenveenissä 2008. Matkakohtaisissa MM-kilpailuissa hän on ollut kuudes 500 metrillä Naganossa 2008. Aasian mestaruuskilpailuissa hän sijoittui neljänneksi 500 metrillä 2004. Maailmancupin kokonaiskilpailussa hän on ollut 500 metrillä toinen kausilla 2006–2007 ja 2008–2009.


title: Alma Reville

text: Alma Lucy Reville (14. elokuuta 1899 Nottinghamshire, Englanti – 6. heinäkuuta 1982 Bel-Air, Los Angeles, Kalifornia) oli brittiläissyntyinen amerikkalainen apulaiselokuvaohjaaja, elokuvakäsikirjoittaja ja leikkaaja. Hän on tunnettu avioliitostaan elokuvaohjaaja Alfred Hitchcockin kanssa ("Lady Hitchcock").


title: Alma Reville

text: Reville meni naimisiin Alfred Hitchcockin kanssa 2. joulukuuta 1926 Brompton Oratoryssa Lontoossa. Avioliitto kesti Hitchcokin kuolemaan (1980) asti. Reville oli kääntynyt katolilaisuuteen ennen heidän avioliittoaan. Alma oli yhden päivän puolisoaan nuorempi. Heillä oli yksi lapsi, tytär Patricia Hitchcock.


title: Alma Reville

text: Alma Reville kuoli 82-vuotiaana, kaksi vuotta Hitchcockin jälkeen.


title: Diorama

text: Diorama tarkoittaa seuraavia asioita:


title: Georg Malmstén

text: Georg Malmstén (27. kesäkuuta 1902 Helsinki – 25. toukokuuta 1981 Helsinki) oli suomalainen laulaja, muusikko ja säveltäjä.


title: Georg Malmstén

text: Molli-Jorinakin tunnetun Malmsténin suosittuja levytyksiä ovat esimerkiksi "Äänisen aallot", "Heili Karjalasta", "Suurin onni, lyhyin onni", "Muistelo" ja "Särkynyt onni". Erityisen suosittuja ovat lisäksi lastenlaulut Mikki-Hiirestä. Levytyksiä kertyi yhteensä 842, joka on toiseksi eniten Suomessa. Malmsténia enemmän artistilevytyksiä on tehnyt ainoastaan Kari Peitsamo. Malmstén onkin tärkeimpiä suomalaisen kevyen musiikin vaikuttajia. Hän laajensi alusta asti ohjelmistoaan perinteisen iskelmämusiikin ulkopuolelle ja sai ehkä siksi arvostusta jo elinaikanaan, toisin kuin monet pelkästään iskelmässä pitäytyneet artistit. Hän sävelsi musiikkia myös elokuviin, näytteli monessa elokuvassa, sekä myös ohjasi yhden elokuvan, "Pikku myyjätär". Myös hänen veljensä Eugen Malmstén, sisarensa Greta Pitkänen ja tyttärensä Ragni Malmstén sekä Ragnin puoliso Erkki Karjalainen olivat tunnettuja viihdetaiteilijoita.


title: Georg Malmstén

text: ”Stadin kundi” Georg Malmstén syntyi rikosetsivä Karl Jarl Malmsténin ja tämän venäläissyntyisen vaimon Eugenie Petroffin kolmesta lapsesta ensimmäisenä 27. kesäkuuta 1902 Helsingissä. Georgin omat musiikilliset lahjat tulivat esille kansakoulussa, ja hän aloitti trumpetinsoiton opiskelun Helsingin musiikkiopistossa (nykyisin Sibelius-akatemia). Edistyttyään Georg pääsi oppilaaksi silloiseen Helsingin Torvisoittokuntaan ja 17-vuotiaana kornetistiksi Laivaston soittokuntaan. Suomen armeijan nuorimmaksi musiikkivääpeliksi hän pääsi jo 19-vuotiaana.


title: Georg Malmstén

text: Vuonna 1925 Georg Malmstén solmi avioliiton Ragnhild Törnströmin (k.1981) kanssa. Liitosta syntyi kaksi lasta, teollisuusneuvos Ole Malmstén (1925–1981) ja Ragni (1933–2002). Samoihin aikoihin hän soitti Laivaston soittokunnan kanssa menestyksellisesti viihdemusiikkia Esplanadin puistossa, tietysti palveluksen ulkopuolella. Malmstén siirtyi vuosikymmenen loppupuoliskolla Helsingin konservatorioon opiskelemaan laulua Väinö Lehtisen johdolla ja myöhemmin oopperaluokalle Aino Acktén johdolla. Hän esiintyi oppilaskonserteissa hyvin lehtiarvosteluin ja sai näin Parlophon-yhtiön kiinnostumaan itsestään.


title: Georg Malmstén

text: Malmstén pääsi vuonna 1929 levytysmatkalle Berliiniin, missä hän levytti muun muassa joitakin omia sävellyksiään, kuten kappaleen "Särkynyt onni", jota myytiin noin 17 000 kappaletta ja joka nosti hänet viihdemusiikin tähdeksi. Alkuun Malmstén teki omiin sävellyksiinsä ruotsinkieliset sanat (hänen äidinkielensä oli ruotsi) ja suomennokset teki hänen ystävänsä Roine Richard Ryynänen. Useimmat kappaleet Malmstén levytti sekä suomeksi että ruotsiksi. Malmstén ja Ryynänen myös käyttivät ensimmäisinä schlager-musiikista suomenkielistä sanaa "iskusävelmä", joka sittemmin muuntui käsitteeksi iskelmä.


title: Georg Malmstén

text: Tuolloin Malmsténin ura kuitenkin vaikutti taipuvan taidemusiikin suuntaan. Hän esiintyi vuonna 1929 Händelin oopperan "Julius Caesar" nimiosassa, ja seuraavana vuonna hän esitti Savonlinnan oopperajuhlilla Jussin osan oopperassa "Pohjalaisia." Puolisen vuotta myöhemmin hän antoi Helsingin yliopiston juhlasalissa ensikonserttinsa. Malmsténille tarjottiin kiinnitystä Suomalaiseen oopperaan, mutta taloudellisista syistä hän ei voinut ottaa tarjousta vastaan, sillä se olisi edellyttänyt luopumista iskelmämusiikista, eikä hän olisi kyennyt elättämään perhettään pelkällä oopperan palkalla.


title: Georg Malmstén

text: Hän oli samana vuonna hakenut Laivaston soittokunnan kapellimestarin paikkaa mutta ei saanut sitä. Hän jätti laivaston, alkoi keskittyä Parlophon-levy-yhtiön myyntipäällikön tehtäviin, ja suuntautui näin lopullisesti viihdemusiikkiin. Malmstén jättäytyi vuonna 1931 vapaaksi taiteilijaksi. Hän aloitti saman vuosikymmenen aikana yhteistyön Dallapé-orkesterin kanssa laulusolistin ja kapellimestarin ominaisuudessa. Samaan aikaan hän sävelsi musiikkia revyihin ja myös näytteli niissä.


title: Georg Malmstén

text: Talvisodan sytyttyä Malmstén määrättiin Helsingin laivastoasemalle musiikkimestarin tehtäviin. Sota-aikana levy-yhtiöillä ei ollut aikaa etsiä uusia kykyjä, joten levyjä tekivät lähinnä jo ennen sotaa tähdiksi nousseet laulajat. Malmstén oli sotavuosina eniten levyttäneitä suomalaisia laulajia. Sota-ajan Malmstén-klassikkoja olivat "Liisa pien'", "Tumma yö", "Kaunis valhe", "Kaarina", "Pienet kukkivat kummut" ja monet muut. Levytysmatkoja hän teki ensin Tukholmaan ja myöhemmin Berliiniin.


title: Georg Malmstén

text: Malmstén palveli jatkosodan aikana laivastossa ja kiersi ahkerasti esiintymässä eri puolille Suomen merialueita sijoitetuille laivaston joukoille sekä asemiesilloissa, ja hän esiintyi paljon myös radiossa. Kiertueet tehtiin Malmsténin mukaan "välillä vihollisen pommisateessa". Malmstén vapautui palveluksesta vuonna 1944 ja teki seuraavan levynsä 1945. Sodanjälkeisinä vuosina Malmstén vaihteli levy-yhtiöitä eikä juuri tehnyt erityisen merkittäviä levytyksiä. Vuonna 1947 levytettiin kuitenkin tunnetumpi kappale "Pennitön uneksija".


title: Georg Malmstén

text: Malmstén pääsi vuonna 1948 Helsingin Poliisisoittokunnan kapellimestariksi ja päätti näin vapaan taiteilijan kautensa. 1950-luvun alussa hän levytti monia sittemmin klassikoiksi muodostuneita kappaleita kuten "Stadin kundi". Hän teki myös laulun "Kohtalokas samba", josta tuli hänen veljensä Eugen Malmsténin konserttien bravuurinumero, vaikka Eugen lauloikin sen levylle vasta 1970-luvulla. Georg levytti samban 1950-luvulla, mutta hänen oma versionsa on jäänyt Eugenin ja Vesa-Matti Loirin versioiden varjoon.


title: Georg Malmstén

text: Tässä vaiheessa Malmstén oli jo oppinut suomen kielen niin hyvin, että riimitteli laulujensa sanat suoraan suomeksi. Muita tunnetuksi tulleita Malmstenin suomenkielisiä sanoituksia 1940-luvulta ovat "Totisen pojan jenkka", "Erokirje heilille" ja aiemmin mainittu "Pennitön uneksija". Poliisisoittokunnassa toimiessaan hän levytti myös Lasten liikennelaulun.


title: Georg Malmstén

text: Hän kuitenkin keskittyi esiintymisen sijaan enemmänkin Poliisisoittokunnan johtamiseen. Tuona aikana sen sijaan syntyi monia uusia sävellyksiä. Poliisisoittokunnan kapellimestarin tehtävästä hän luopui vuonna 1965.


title: Georg Malmstén

text: Malmstén alkoi 1960-luvulla vetää yhteislauluiltoja, joiden ansiosta hänen monia kappaleitaan löydettiin uudelleen. Hän levytti vielä 1970-luvun alkupuolella uusia versioita aiemmista klassikoistaan. Viimeisen kerran Malmsténin ääni tallentui levylle vuonna 1975 kappaleilla "Ilta skanssissa" ja "Kirje sinulle". Kyseessä oli Dallapé-orkesterin 50-vuotisjuhlalevy. Hän joutui tuolloin kuitenkin huomaamaan, että hänen aikansa alkoi olla ohi.


title: Georg Malmstén

text: Malmstén kuoli Helsingissä 25. toukokuuta 1981 pitkäaikaiseen sairauteen. Hänet on haudattu Hietaniemen hautausmaalle (kortteli H36).


title: Georg Malmstén

text: Seuraavana vuonna eli 1982 Säveltäjät ja Sanoittajat Elvis ry perusti Malmstén-säätiön, jonka tarkoituksena on edistää ja tukea luovaa suomalaista kevyttä musiikkia. Säätiö on jakanut vuodesta 1999 Georg Malmstén -palkintoa, joka ensimmäisellä kerralla myönnettiin Paul "Nacke" Johanssonille.


title: Georg Malmstén

text: Georg Malmsten käytti salanimiä:


title: Charlie Chan

text: Charlie Chan on Earl Derr Biggersin luoma kuvitteellinen henkilöhahmo, joka esiintyi ensimmäisen kerran vuonna 1925 julkaistussa kirjassa "The House Without a Key". Chan on kiinalaista syntyperää oleva Honolulun poliisin etsivä, jonka esikuvana oli oikea honolululainen etsivä Chang Apana. Biggers kirjoitti kaikkiaan kuusi Charlie Chan -romaania ennen kuolemaansa 1933. Kirjojen lisäksi Chan esiintyi yli 40 elokuvassa, jotka tehtiin pääasiassa 1930- ja 1940-luvuilla. Radiossa Chan esiintyi vuosina 1932–1948 tehdyissä kuunnelmsarjoissa. Vuonna 1957 tehtiin 39 jaksoa "The New Adventures of Charlie Chan" -televisiosarjaa, jossa nimiroolin esitti J. Carrol Naish.


title: Englantilainen biljardi

text: Englantilainen biljardi on snookerpöydällä pelattava biljardilaji, jossa yritetään sekä karoja että pussituksia. Pelissä on yksi kohdepallo ja molemmilla pelaajilla oma lyöntipallo. Tavoitteena on saavuttaa sovittu pistemäärä.


title: Prokloksen talo

text: Prokloksen talo () oli antiikin aikainen yksityistalo, joka sijaitsi Ateenassa Akropoliin etelärinteellä. Sen arvellaan kuuluneen uusplatonilaiselle filosofi Proklokselle. Talon raunioita on tutkittu nykyaikana. Tutkimuksessa se tunnetaan usein nimellä "Rakennus Khii" ("Building Chi").


title: Prokloksen talo

text: Talo on myöhäisen roomalaisajan rakennus. Se oli todennäköisesti alun perin Plutarkhoksen, joka oli perustanut Ateenan uusplatonilaisen koulun, 400-luvun alussa rakennuttama. Myöhemmin se siirtyi Proklokselle. Uusplatonilainen uudelleen henkiin herätetty ”Platonin Akatemia” toimi rakennuksessa näin ilmeisesti useita vuosia. Rakennus hylättiin 500-luvulla sen jälkeen, kun keisari Justinianus määräsi Ateenan filosofikoulut suljettaviksi. Talo löydettiin ja sitä tutkittiin osittain vuonna 1955 Dionysíou Areopagítou -kadun rakennustöiden yhteydessä.


title: Prokloksen talo

text: Proklos oli uusplatonilaisen koulun johtaja ja kaupungin merkkihenkilöitä. Rakennus on tunnistettu Prokloksen taloksi perustuen sekä antiikin aikaisiin tekstilähteisiin että arkeologisiin löytöihin. Tekstilähde, johon tunnistus perustuu, on myöhemmän uusplatonilaisen Marinoksen teos "Prokloksen elämä" ("Vita Procli"). Marinos kirjoitti, että Prokloksen talo, jossa hänen edeltäjänsä Syrianos ja Plutarkhos olivat asuneet aiemmin, sijaitsi Sofokleen tunnetuksi tekemän Asklepieionin sekä Dionysoksen teatterin vieressä sijainneen Dionysoksen temppelin läheisyydessä. Marinoksen mukaan talo myös näkyi Akropoliille.


title: Prokloksen talo

text: Useimmat tutkijat ovat katsoneet arkeologisten löytöjen tukevan johtopäätöstä siitä, että löydetty talo olisi juuri kuvattu Prokloksen talo. Talossa on suuri keskussali, jonka ympärillä on pienempiä saleja sekä apsis, jossa on syvennyksiä mahdollisesti patsaita varten. Talossa on suoritettu pakanallisia uhrimenoja ja muita toimituksia, ja sieltä on löydetty pakanallisia patsaita, kuten Kybelen patsas; Marinoksen kuvauksen mukaan Kybele oli eräs Prokloksen erityisesti palvomista jumalista. Apsista on voitu käyttää luentosalina. Tunnistus on kuitenkin myös kyseenalaistettu.


title: Prokloksen talo

text: Tutkimusten jälkeen talon rauniot täytettiin ja Dionysíou Areopagítou -katu rakennettiin sen päälle. Rakennuksen ääriviivat on merkitty katuun Parthenónos- ja Dionysíou Areopagítou -katujen risteykseen.


title: State Route 84 (Kalifornia)

text: State Route 84 on valtatie Kaliforniassa, Yhdysvalloissa. Sillä on pituutta 154 kilometriä. Tie alkaa San Gregoriosta ja päättyy West Sacramentoon.


title: Gubaha

text: Gubaha () on kaupunki Permin aluepiirissä Venäjällä. Se sijaitsee Kaman sivujoen Kosvan rannalla 142 kilometriä Permistä koilliseen. Kaupunki on Gubahan piirin keskus. Sen kautta kulkee Tšusovoin ja Solikamskin välinen rautatie. Asukkaita on 26 600 henkeä (vuonna 2009).


title: Gubaha

text: Paikkakunta on syntynyt hiilikaivosten yhteyteen. Vuonna 1928 se sai kaupunkimaisen taajaman statuksen ja vuonna 1941 siitä tuli kaupunki. Nykyään Gubahassa on mm. sähkövoimala sekä kemian ja metalliteollisuutta.


title: State Route 262 (Kalifornia)

text: State Route 262 on valtatie Kaliforniassa, Yhdysvalloissa. Sillä on pituutta 1,722 kilometriä. Tie yhdistää Fremontissa sijaitsevat Interstate 880- ja Interstate 680 -tiet toisiinsa.


title: Walnut Creek

text: Walnut Creek on kaupunki Contra Costan piirikunnassa Kaliforniassa. Se sijaitsee noin 26 kilometrin päässä Alamedan piirikunnan pääkaupungista, Oaklandista. Vuoden 2000 väestönlaskennassa kaupungissa oli 64 296 asukasta. Asukastiheys oli tuolloin 1 276,2 asukasta neliökilometrillä.


title: Walnut Creek

text: Walnut Creekillä on pinta-alaa 50,4 km. Kaupungissa ei ole lainkaan vesialueita.


title: Tšormoz

text: Tšormoz (, myös "Tšermoz", Чермо́з) on kaupunki Permin aluepiirin Iljinskin piirissä Venäjällä. Se sijaitsee Kaman tekojärven rannalla 102 kilometriä Permistä pohjoiseen. Asukkaita on 4 000 henkeä (vuonna 2009).


title: Tšormoz

text: Paikkakunta on syntynyt vuonna 1701 perustetun kuparisulaton (myöhemmin rautatehdas) yhteyteen. Kaupunginoikeudet se sai vuonna 1943. Nykyään Tšormozissa toimii sähkölaitetehdas, maatalous- sekä metsäteollisuusyritys. Nähtävyyksiin kuuluvat entisen rautatehtaan rakennukset ja 1820–1830-luvuilla rakennettu Jumalanäidin syntymän kirkko.


title: Maldivian

text: Maldivian ( ) on Malediivien kansallinen lentoyhtiö, joka on perustettu vuonna 2000. Maldivian operoi Malén kansainväliseltä lentoasemalta Malésta seitsemään kohteeseen viiden koneen laivastollaan.


title: Maldivian

text: Maldivian on perustettu 13. huhtikuuta 2000 nimellä Island Aviation Services. 26. tammikuuta 2008 Island Aviation Services loi uuden brändin nimeltä Maldivian. Yhtiö on 100 % Malediivien hallituksen omistama.


title: Maldivian

text: Maldivianin Bombardier Dash 8 -koneiden keski-ikä oli 11,1 vuotta helmikuussa 2010.


title: Malén kansainvälinen lentoasema

text: Malén kansainvälinen lentoasema () on lentoasema Hulhulén saarella Malediiveilla. Lentoasema sijaitsee pääkaupunki Malén välittömässä läheisyydessä. Lentoasema avattiin liikenteelle 1966.


title: Malén kansainvälinen lentoasema

text: Lentoasemalla on yksi 3 200 metriä pitkä ja 45 metriä leveä kiitotie.


title: Pörhö

text: Pörhö eli Pörhön autoliike Oy on yksi Suomen suurimmista autoliikkeistä. Yrityksen perustivat vuonna 1956 Esko ja Aino Pörhö. Heidän poikansa Matti Pörhö on liikkeen nykyinen toimitusjohtaja. Pörhöllä on 13 autoliikettä ympäri Suomea.


title: Pörhö

text: Pörhön autoliike on Auto Bild -lehden tekemän Palvelu 1 -ostotutkimus 2010 mukaan "parhaiten palveleva autoliikeketju". Perustelun mukaan "automyyjät osasivat palvella uuden auton ostajaa autoliikeketjuista parhaiten."


title: Veli Aine

text: Veli Valo Aine (17. helmikuuta 1919 Tornio – 30. joulukuuta 2008 Tornio) oli suomalainen liikemies, joka tuli tunnetuksi myös taiteen keräilijänä.


title: Veli Aine

text: Veli Aine kirjoitti ylioppilaaksi Tornion yhteislyseosta vuonna 1939. Hän osallistui vapaaehtoisena talvisotaan. Välirauhan aikana Aine suoritti Suomen Liikemiesten Kauppaopiston ylioppilasluokan. Jatkosodassa Aine palveli Olavi Alakulpin tiedusteluosastossa. Sodan loputtua Aine oli sotilasarvoltaan kapteeni. Hän sai ylennyksen majuriksi vuonna 1967.


title: Veli Aine

text: Sodan jälkeen Aine sai johdettavakseen isänsä Iikka Aineen perustaman autoliikkeen, joka oli sodan aikana ajautunut vaikeuksiin. Veli Aine nosti autoliikkeen yhdeksi Suomen suurimmista yksityisistä autotaloista. Veli Aineelle myönnettiin kauppaneuvoksen arvo vuonna 1969.


title: Veli Aine

text: Vaimonsa Eilan (o.s. Rantanen) kanssa Veli Aine alkoi kerätä taidetta 1940-luvun lopulla. Oppaana taideostoissa oli helsinkiläinen taiteentuntija Helmut van Assendelft, joka oli Eila Aineen vanhempien perheystäviä. Aineet perustivat nimeään kantavan kuvataidesäätiön vuonna 1974. Aineet halusivat, että heidän keräämänsä kokoelma jää Tornioon. Kun kaupunki teki päätöksen taidemuseon rakentamisesta, Veli ja Eila Aine lahjoittivat taidekokoelmansa säätiölle vuonna 1979. Aineen taidemuseo avattiin yleisölle 7. maaliskuuta 1986.


title: Marius af Schultén

text: Marius Max af Schultén (21. joulukuuta 1890 – 30. tammikuuta 1978) oli suomalainen arkkitehti ja kuvataiteilija. Af Schultén työskenteli paitsi itsenäisenä arkkitehtina myös monien Suomen tunnetuimpien arkkitehtien avustajana. Taidegraafikkona hän kuvasi töissään rakennuksia ja kaupunkiympäristöjä. Hänet tunnetaan myös aktiivisena arkkitehtuurikeskustelijana.


title: Marius af Schultén

text: Marius af Schulténin isä oli kirurgian professori Max af Schultén. Af Schultén valmistui arkkitehdiksi Teknillisestä korkeakoulusta vuonna 1915. Opiskeluaikanaan af Schultén harjoitteli Jung & Bomansonin arkkitehtitoimistossa ja valmistumisensa jälkeen hän työskenteli Sigurd Frosteruksen toimistossa. Vuosina 1919–1924 hänellä oli Matti Finellin kanssa yhteinen arkkitehtitoimisto. Tämän jälkeen af Schultén jatkoi uraansa työskentelemällä monien tunnettujen arkkitehtien toimistoissa. Hän teki suunnittelutöitä muun muassa Bertel Liljeqvistin, Jarl Eklundin, Eino Forsmanin, Oiva Kallion, Uno Ullbergin ja Lars Sonckin kanssa sekä Jung & Jung -arkkitehtitoimistossa. Oman arkkitehtitoimiston hän perusti vuonna 1949.


title: Marius af Schultén

text: Uransa aikana af Schultén suunnitteli niin pientaloja, asuinkerrostaloja, julkisia rakennuksia kuin teollisuusrakennuksia eri puolille Suomea. Frosteruksen kuoleman jälkeen hän muun muassa teki jatkosuunnitelman Stockmannin Helsingin-tavaratalon laajentamiseksi, mutta hänen suurisuuntaista suunnitelmaansa, johon kuului esimerkiksi Pohjois-Esplanadin kulmaan rakennettava pilvenpiirtäjä, ei koskaan toteutettu.


title: Marius af Schultén

text: Paitsi arkkitehtina, af Schultén oli tunnettu myös innokkaana kulttuurikeskustelijana muun muassa Hufvudstadsbladetissa ja Arkkitehti-lehdessä, joissa hän otti usein kantaa Helsingin arvokkaan vanhan rakennuskannan säilyttämisen puolesta. Hän kirjoitti Helsingin arkkitehtuurista lukuisia lehtiartikkeleita.


title: Marius af Schultén

text: Marius Max ja hänen puolisonsa Judith Ingeborg af Schultén (s. Lindroos) saivat kaksi lasta: Cay Gerhard (s. 1938, myöh. oikeustieteen lisensiaatti) ja Bengt Henrik (s. 1939, myöh. sisustusarkkitehti ja muotoilija).


title: G. K. Podila

text: Gopi K. Podila (, 14. syyskuuta 1957 – 12. helmikuuta 2010) oli amerikan-intialainen biologian professori ja palkittu akateemikko. Hän kuoli kahden muun professorin kanssa Alabaman yliopiston ampumavälikohtauksessa vuonna 2010, kun samalla yliopistolla opettanut Amy Bishop aloitti ammuskelun. Gopi oli naimisissa Vani Podilan kanssa.


title: Ryszard Kulesza

text: Ryszard Kulesza (28. syyskuuta 1931 – 19. toukokuuta 2008) oli puolalainen jalkapallovalmentaja ja pelaaja.


title: Ryszard Kulesza

text: Kulesza syntyi Varsovassa toisen maailmansodan alla ja perhe asui sotavuodet kaupungissa. Hänen isänsä kuoli Varsovan kansannousussa, jossa Kulesza itsekin oli vähällä saada surmansa saksalaissotilaan heitettyä hänet liikkuvan tankin alle. Kansannousun jälkeen 13-vuotias Kulesza vietiin Ostarbeiterina Saksaan, mutta hän pakeni takaisin Puolaan ja selvisi sodasta hengissä.


title: Ryszard Kulesza

text: Kulesza sairasti viimeisinä elinvuosinaan Alzheimerin tautia. Hän kuoli 19. toukokuuta 2008 sairaalassa Varsovassa 76-vuotiaana. Hänet on haudattu Varsovan Czerniakówin hautausmaalle.


title: Ryszard Kulesza

text: Sodan jälkeen Kulesza teki uraa hyökkääjänä kotimaassaan Okęcie Varsovassa, Polonia Varsovassa ja Polonia Bydgoszczissa. Hän lopetti pelaajauransa 1961 ja pidettyään kymmenisen vuotta taukoa jalkapallosta hän palasi lajin pariin Lechia Gdanskin päävalmentajana 1971. Tämän pestin jälkeen hän toimi Puolan juniorimaajoukkueiden päävalmentajana, kunnes siirtyi 1976 Jacek Gmochin apuvalmentajaksi A-maajoukkueeseen 1976. Lokakuussa 1978 hänestä tuli maajoukkueen päävalmentaja, mutta hän ei onnistunut johdattamaan Puolaa EM-kisoihin 1980. Hän sai kuitenkin potkut tehtävistään joulukuussa 1980 kurinpidollisten vaikeuksien vuoksi.


title: Ryszard Kulesza

text: Maajoukkuepotkujen jälkeen Kulesza valmensi Tunisiaa parin vuoden ajan luotsaten maajoukkueen Afrikan mestaruuskisoihin 1982. Tämän jälkeen hän palasi takaisin kotimaahansa ja toimi Puolan jalkapalloliiton PZPN:n palveluksessa valmennuskouluttajana. Hän palasi valmennustehtäviin vielä 1980-luvun lopussa tunisialaisseurojen Club Sportif Sfaxien'n ja CA Bizertin'n päävalmentajana. Vuonna 1988 hän luotsasi Bizertin'n Afrikan Cup-voittajien Cupin mestariksi.


title: Mihai Ghimpu

text: Mihai Ghimpu (s. 19. marraskuuta 1951 Colonița, Chișinău, Moldova) on Moldovan parlamentin entinen puhemies ja maan virkaatehnyt ex-presidenttinä 11. syyskuuta 2009 lähtien kommummusitipuolueen johtajan Vladimir Voroninin jouduttua jättäytymään kahden kauden jälkeen pois presidentin virasta.


title: Mihai Ghimpu

text: Ghimpu edustaa liberaalipuoluetta (Partidul Liberal), joka sai 14,61 % äänistä heinäkuussa 2009 järjestetyissä, saman vuoden toisissa parlamenttivaaleissa. Vaalien jälkeen muut Moldovan puolueet liittoutuivat Alianța pentru Integrare Europeană -koalitioksi Moldovan kommunistipuoluetta vastaan, joka näissä vaaleissa jäi alle puolen parlamenttipaikoista (48/101).


title: Mihai Ghimpu

text: Presidentti Vladimir Voroninin jätettyä virkansa syyskuussa 2009 hallitseva koalitio asetti ennen vaaleja kommunistipuolueesta eronneen Moldovan demokraattipuolueen johtajan Marian Lupun kahdesti ehdolle presidentiksi, mutta parlamentti ei kyennyt valitsemaan maalle uutta presidenttiä, johon silloisen lainsäädännön mukaan tarvittiin vähintään 3/5 äänistä parlamentissa. Venäjämyönteinen, eurooppaintegraatiota vastustanut, yli 2/5 kansanedustajaosuutta edustanut Moldovan kommunistipuolue piti puolueesta erkaantunutta Lupua luopiona, eikä suostunut hänen valitsemiseensa. Vastaava tilanne jatkui myös syksyn 2010 parlamenttivaalien jälkeen, jolloin kommunistipuolue sai yhä 42/100 kansanedustajaa.


title: Mihai Ghimpu

text:
Tammikuussa 2010 Ghimpu asetti "kommission tutkimaan ja arvioimaan totalitaristista kommunistista regiimiä Moldovan tasavallassa" (Comisia pentru studierea și aprecierea regimului comunist totalitar din Republica Moldova).
Ghimpun sanotaan ehdottaneen maan kielen nimen muuttamista moldaviasta romaniaksi, äänestysikärajan alentamista ja luopumista maan puolueettomuudesta.


title: Mihai Ghimpu

text: Hän myönsi vuoden 2009 ensimmäisten vaalien jälkeisissä levottomuuksissa kuolleelle Valeriu Bobocille jälkikäteen maan korkeimman 7. huhtikuuta 2010 Ordinul Republicii -kunniamerkin.


title: Mihai Ghimpu

text: Kesäkuussa 2010 Ghimpu antoi asetuksen kesäkuun 28. päivän nimeämisestä neuvostomiehityksen päiväksi ja tapahtuman muistoksi pystytettäväksi muistomerkin parlamentin eteen ja juhlatilaisuuksien järjestämisestä. Kommunistien lisäksi Ghimpun toimia vastusti myös enemmistö oikeistoallianssin jäsenistä, ja parlamentti kumosi sen.


title: Mihai Ghimpu

text: Mihai Ghimpu on ollut naimisissa Dina Ghimpun kanssa yli 30 vuotta. Heillä ei ole lapsia.


title: Ydinvastuu

text: Ydinvastuulla tarkoitetaan ydinlaitoksen haltijan vastuuta sivulliselle aiheutuneesta vahingosta. Suomessa sijaitsevan ydinlaitoksen haltijalla eli ydinvoimayhtiöllä on rajoittamaton vastuu Suomessa aiheutuneesta vahingosta. Rajoittamaton vastuu on ollut voimassa vuodesta 2012 alkaen. Laitoksen haltijan on otettava vakuutus, joka kattaa vahingot 700 miljoonaan euroon asti.


title: Ydinvastuu

text: Voimassa olevan ydinvastuulain 12 § vapauttaa voimayhtiön vastuusta, jos vahinko on johtunut "epätavallista laatua olevasta luonnonmullistuksesta". Eduskunta on hyväksynyt vuonna 2005 lakimuutoksen, jolla poistetaan tämä vastuuvapaus luonnonmullistuksissa. Lakimuutos tulee kuitenkin voimaan vasta, kun kansainvälinen ns. Pariisin sopimus vahingonkorvausvastuusta tulee voimaan, eli sitten kun riittävä määrä maita on ratifioinut sopimuksen.


title: Ydinvastuu

text: Jos Suomessa tapahtuva ydinonnettomuus aiheuttaa vahinkoa Suomen ulkopuolella, niin voimayhtiön vastuun enimmäismäärä on noin 700 miljoonaa euroa. Suomi on liittynyt kansainvälisiin sopimuksiin, joiden nojalla sopimusvaltiot korvaavat vahinkoja lisäksi enintään 146 miljoonan euron edestä.


title: Ydinvastuu

text: Mikäli ydinonnettomuus tapahtuu ulkomailla, suomalaiset vahingonkärsijät voivat saada korvauksia, jos laitos sijaitsee valtiossa, joka on liittynyt kansainvälisiin sopimuksiin. Näitä valtioita ovat Suomen lisäksi Ruotsi, Norja, Tanska, Hollanti, Iso-Britannia, Belgia, Ranska, Saksa, Espanja, Portugali, Italia, Kreikka, Turkki, Slovenia, Bulgaria, Kamerun, Chile, Kroatia, Tshekin Tasavalta, Egypti, Viro, Latvia, Liettua, Unkari, Puola, Romania, Slovakia, Ukraina sekä St.Vincent ja Grenadiinit.


title: Pilvipoutaa

text: Pilvipoutaa on Matti A. Pitkäsen valokuvakirja luonnonmaisemista. Esipuheen mukaan tekijä on valinnut kirjaan parhaat kuvat näistä aiheista. Enin osa kuvista on värivalokuvia 1980-luvulta eri puolilta Suomea. Kuvia on seuraavilta paikkakunnilta: Enontekiö, Espoo, Hankasalmi, Inari, Inkoo, Jomala (Ahvenanmaa), Jurmo (Korppoo), Karkkila, Kittilä, Kuusamo, Lieksa, Muonio, Pernaja, Posio, Pyhtää, Rovaniemi, Savonlinna, Savonranta, Siuntio, Tammisaari, Utsjoki ja Virrat.


title: Pareto-diagrammi

text: Pareto-diagrammi on italialaisen taloustutkijan Vilfredo Pareton kehittämä diagrammi, jota käytetään tilastollisen prosessinohjauksen (SPC) työkaluna.


title: Klemen Bauer

text: Klemen Bauer (s. 9. tammikuuta 1986 Ljubljana, Jugoslavia) on slovenialainen ampumahiihtäjä.


title: Klemen Bauer

text: Bauer saavutti junioreiden MM-kilpailuissa viisi mitalia: Haute Mauriennessa 2004 hän sai hopeaa pikamatkalla sekä pronssia normaalimatkalla ja viestissä, Kontiolahdella 2005 hopeaa pikamatkalla ja Martell-Val Martellossa pronssia normaalimatkalla. EM-kilpailujen juniorisarjassa hän sai Minskissä 2004 hopeaa normaalimatkalla ja pronssia viestissä, Novosibirskissä 2005 hopeaa viestissä sekä Langdorf-Arberseessa 2006 hopeaa takaa-ajossa ja pronssia pikamatkalla.


title: Klemen Bauer

text: Aikuisten MM-kilpailuissa Bauer kuului Slovenian sekaviestijoukkueeseen, joka sijoittui viidenneksi Pokljukassa 2006 ja neljänneksi Anterselvassa 2007. Pyeongchangin MM-kilpailuissa 2009 hän oli takaa-ajokilpailussa yhdestoista, pikakilpailussa kolmastoista ja yhteislähdössä neljästoista. Vancouverin olympialaisissa 2010 hän sijoittui pikakilpailussa neljänneksi, joka on samalla hänen paras sijoituksensa maailmancupissa. Samojen kisojen takaa-ajossa hän oli yhdeksäs. Hanty-Mansijskin MM-kilpailuissa 2011 hän sijoittui pikakilpailussa 15:nneksi.


title: Klemen Bauer

text: Bauer hiihti Ruhpoldingin MM-kilpailuissa 2012 kolmannen osuuden Slovenian sekaviestijoukkueessa, joka sai hopeaa. Normaalimatkalla hän sijoittui viidenneksi. Hän oli Slovenian joukkueessa sekaviestissä viides Nové Měston MM-kilpailuissa 2013 ja kuudes Sotšin olympialaisissa 2014. Pyeongchangin olympialaisissa 2018 hän sijoittui normaalimatkalla 15:nneksi.


title: Klemen Bauer

text: Bauer voitti rulla-ampumahiihdon maailmanmestaruuden takaa-ajokilpailussa Forni Avoltrissa 2013.


title: Laura Croft

text: Laura Croft (s. 30. tammikuuta 1983 Jacksonville, Florida) on yhdysvaltalainen malli. Hän voitti Miss Hawaii Tropic Orlando -kilpailun vuonna 2004 ja oli heinäkuun 2008 Playboy-lehden "Playmate of the Month".


title: Laura Croft

text: Croft toimi mallina jo viiden vuoden iässä. Hän opiskeli Flagler Collegessa viestintätieteitä sekä taidehistoriaa ja työskenteli seitsemän vuoden ajan Hooters-ravintolassa Jacksonvillen San Josessa. Hän pääsi esiintymään ravintolan tienvarsinmainoksiin ja BetUS.comin kalenteriin. Hän on myös esiintynyt tositelevisiossa, kuten "Playboy-talon tytöt" -sarjassa ().


title: Pikku veturi

text: Pikku veturi oli suomalainen Yleisradion tuottama ja Eppu Nuotion käsikirjoittama lastenohjelma. Ohjelmassa juontaja/juontajat askartelivat taikka juttelivat jostakin lapsille suunnatuista aiheista, jonka välissä näytettiin piirrettyjä ja muita lapsille suunnattuja ohjelmia. Pikku veturin elinkaaren aikana ohjelmaa juonsi muun muassa Kirsti Kemppainen vuosina 1996–1997. Kemppaisen kuoleman jälkeen, ohjelman juontajaksi vaihtui Rainer Kauniston esittämä juontajahahmo Toivo Taivas, joka juonsi ohjelmaa vuoteen 2000 saakka.


title: Petteri Tikkanen

text: Petteri Tikkanen (s. 1975) on suomalainen sarjakuvataiteilija ja kuvittaja, koulutukseltaan taiteen maisteri Taideteollisesta korkeakoulusta. Hän on kotoisin Iisalmesta.


title: Petteri Tikkanen

text: Tikkanen piirsi "City"-lehden Walter de Campin Sisäpiiri-palstalle ja toimittaa Patto-omakustannelehteä. Hän on voittanut Kemin sarjakuvakilpailun kaksi kertaa, vuosina 1997 ja 1998. Tikkasen sarjakuva-albumi "Eero" sai vuoden 2010 Sarjakuva-Finlandian. Tikkasen albumi "Kanerva ja kirottu lokki" (2008) on käännetty myös ranskaksi.


title: Petteri Tikkanen

text: Vuonna 2011 Tikkanen sai Taiteen keskustoimikunnan jakaman kuvittajien ja sarjakuvataiteilijoiden 2000 euron arvoisen kirjastoapurahan.


title: Ctenolepisma lineata

text: Ctenolepisma lineata on toukkasukahäntäisiin kuuluva alkeellinen, sokeritoukkaa muistuttava hyönteinen.


title: Ctenolepisma lineata

text: Täysikasvuinen yksilö on noin 15 millimetriä pitkä. Lajin erottaa varsinaisesta sokeritoukasta se, että sen selässä on usein neljä tummanruskeaa raitaa. Se on myös vähemmän kiiltävä ja rakenteeltaan vanhempi. Myös lajin tuntosarvet ja häntäsukaset ovat huomattavasti pidemmät. Nuoret yksilöt ovat vaaleanruskeita ja niissä on vaaleanpunaista väriä aina neljänteen kuorenvaihtoon saakka, noin kuukauden ikäiseksi kuoriutumisen jälkeen.


title: Ctenolepisma lineata

text: Yhdysvalloissa laji on levinnyt maan itäosasta Georgiaan ja Arkansasiin saakka. Sitä esiintyy myös Kaliforniassa.


title: Ctenolepisma lineata

text: Laji viihtyy ihmisasumusten kellareissa, seinärakenteiden raoissa ja ullakoilla, joissa sitä voi esiintyä suuriakin määriä – erityisesti paanukattoisissa taloissa. Se viihtyy myös kukkapenkkien rakenteissa perustusten vierellä ja autotalleissa. Alalaji "Ctenolepisma lineata pilifera" on yleinen Pohjois-Kalifornian maaseudulla.


title: Wiki-merkintäkieli

text: Wiki-merkintäkieli tai wikiteksti on kevyt merkintäkieli, jota käytetään wikisivustoilla kuten Wikipediassa. Se on yksinkertaistettu vaihtoehto HTML-kielelle. Wikiohjelmisto muuntaa merkintäkielen HTML:ksi verkkoselaimia varten.


title: Rodong Sinmun

text: Rodong Sinmun (""Työläisten lehti"") on Korean demokraattisessa kansantasavallassa ilmestyvä sanomalehti. Lehti on maata hallitsevan Korean työväenpuolueen pää-äänenkannattaja. Lehteä julkaiseen Rodong-uutistoimisto. Lehden ensimmäinen numero ilmestyi 1. marraskuuta 1945 nimellä Chongro (""Oikea tie""). 1. syyskuuta 1946 lehti sai nykyisen nimensä.


title: Rodong Sinmun

text: Rodong Sinmun ilmestyy päivittäin kuusisivuisena. Lehti on rakenteeltaan aina samanlainen; se seuraa seuraavanlaista kaavaa:


title: Rodong Sinmun

text: Viihteeseen ja vapaa-aikaan liittyviä artikkeleita lehdessä ei ole. Myös kulttuuriin liittyvät artikkelit ovat harvinaisia. Rodong Sinmunin tärkeimpänä osana pidetään ensimmäisen sivun pääkirjoitusta, joka käsittelee politiikkaa ja taloutta Korean työväenpuolueen näkökulmasta. Tärkeät, maan politiikkaan liittyvät muutokset tuodaan usein ensi kertaa esiin Rodong Sinmunin pääkirjoituksessa, samoin pääkirjoituksesta voi päätellä esimerkiksi maan johdon asennetta Yhdysvaltoja ja muita maita kohtaan.


title: Rodong Sinmun

text: Rodong Sinmun toimitetaan pääasiassa yhteisiin lukutiloihin, esimerkiksi kirjastoihin, kouluihin, sairaalohin, työpaikoille ja armeijan kasarmeihin. Myös Korean työväenpuolueen paikallistoimistoihin toimitetaan lehti. Vain Korean työväenpuolueen ja Korean demokraattisen kansantasavallan korkeimmat johtajat saavat lehden kotiin toimitettuna.


title: Rodong Sinmun

text: Rodong Sinmun KCNA:n sivuilla (Koreaksi)


title: Acrotelsella devriesiana

text:
Acrotelsella devriesiana on Australiassa elävä toukkasukahäntäisiin kuuluva alkeellinen hyönteinen. Se kuuluu samaan "Lepismatidae"-heimoon kuin kosmopoliitti sokeritoukka ja muutama muu ihmisasutuksissa viihtyvä lähilaji.
"Acrotelsella devriesiana" kuitenkin esiintyy luonnonvaraisena Australian etelä- ja keskiosissa. Se elää kaarnan, kivien ja pudonneiden lehtien alla.


title: Tom Sawyer (yhtye)

text: Tom Sawyer on suomalainen, Keski-Uusimaalta kotoisin oleva hard-rock -yhtye. Sen perusti vuonna 1986 kitaristi Artzi Lindberg. Yhtyeen alkuaikojen kokoonpanoista pitkäaikaisin oli Artzi Lindberg (kitara), Ulle Sihvonen (bassokitara ja laulu) ja Gary Ikonen (rummut). Tom Sawyerin ensimmäinen vinyylisinglejulkaisu oli vuonna 1988 julkaistu "Carry On(Lindberg, Sihvonen, Ikonen)/Shadows Of The Night(Lindberg, Sihvonen)". Single äänitettiin 303-studiossa.


title: Tom Sawyer (yhtye)

text: Alkuvuosina Tom Sawyer koki muutamia jäsenvaihdoksia kunnes jäi tauolle. Vuonna 1992 Lindberg päätti perustaa yhtyeen uudelleen Niilin Jalokivi -nimisessä musiikkiprojektissa tapaamansa Cake Kariston kanssa. Laulajaksi otettiin Kariston kanssa aiemmin Rosie-nimisessä nuoriso-orkesterissa esiintynyt Joni Okkonen. Esityskieleksi vaihdettiin suomi uuden laulajan toiveiden mukaisesti, mutta musiikkityyli säilyi dance-elementeillä sävytettynä hard rockina.


title: Tom Sawyer (yhtye)

text: Tom Sawyerin välivuosina Lindberg julkaisi muiden projektien ohessa myös "TOM SAWYER - PROJECT" -nimisiä instrumentaalitallenteita. Näistä eräs oli kappaleet "Red Baron" ja "Thät's it" sisältänyt vinyylisingle, jossa Lindbergin lisäksi soittivat vierailijoina Mac Makkonen (bassokitara), Pera Pokki (kosketinsoittimet ja rumpuohjelmointi) sekä Ekke Niiva (saksofoni). Singlen kappaleet julkaistiin Showcase Recordsin vuonna 1994 julkaisemalla "Best New Unsigned Scandinavian Bands (Volume 1)" -kokoelmalevyllä.


title: Kuponki

text: Kuponki (myös tarjouskuponki, etukuponki tai etuseteli) on dokumentti, jota käytetään markkinoinnissa lähinnä vähittäiskaupoissa. Kupongilla saa alennusta tuotteen ostohinnasta tai ostohyvitystä. Kuponkeja jaetaan kuluttajille muun muassa postin, ilmaisjakelulehtien, sanomalehtien ja verkon välityksellä.


title: Kuponki

text: Verkkokaupoissa käytetään paperikuponkien sijaan kuponkikoodeja. Ne ovat tavallisesti lyhyehköjä merkkijonoja, joilla saa kuponkia vastaavan alennuksen. Kuponkia tai alennuskoodia ei voi vaihtaa rahaksi.


title: Kuponki

text: Alun perin tuotteiden valmistajat loivat kupongit edistääkseen omien tuotteidensa myyntiä vähittäiskaupassa: Tiettyjä tuotekategorioita saattaa olla vähittäiskaupassa kymmeniä hyllymetrejä, joten etukupongin avulla asiakas ohjattiin valitsemaan oma tuote muiden tuotteiden joukosta. Käytännössä kupongilla valmistaja loi siis alennuksen omiin tuotteisiinsa, joka ohjasi kuluttajan valintaa.


title: Kuponki

text: Tarjouskuponki on fyysinen kuponki, jonka avulla kuluttaja voi säästää ostoksensa loppusummasta. Tarjouskuponki annetaan yleensä ostotapahtuman yhteydessä, jolloin asiakas saa kupongin oikeuttaman alennuksen. Kuponki oikeuttaa yleensä joko prosenttimääräiseen tai kiinteään alennukseen.


title: Kuponki

text: Kuponkikoodeista käytetään yleisesti myös nimitystä alennuskoodi. Alennuskoodeja käyttävät sekä suomalaiset että ulkomaiset nettikauppat. Suomessa alennuskoodien käyttö ei ole vielä kovinkaan yleistä, mutta muualla Euroopassa sekä Yhdysvalloissa alennuskoodeja käytetään huomattavasti useammin.


title: Kuponki

text: Eniten alennuskoodeja käytetään Yhdysvalloissa, jossa 10-20 % kaikista nettiostoksista tehdään hyödyntäen alennuskoodeja. Alennuskoodeja jaetaan yleensä yritysten normaalin mainosmateriaalin mukana, mutta myös erilaiset alennuskoodisivustot keräävät koodeja sivustoilleen.


title: Kuponki

text: Tyypillinen tapa jakaa kuponkeja on toimittaa ne tavanomaisen postin mukana jaettavina kuponkilehtisinä. Kuponkeja voidaan jakaa asiakkaille myös vähittäismyymälässä esimerkiksi ostotapahtuman yhteydessä. Yritys voi myös liittää kuponkeja asiakkaan tekemien tilausten postituksiin tai jakaa kuponkeja esimerkiksi oman kanta-asiakaslehtensä välissä.


title: Kuponki

text: Sähköiset kuponkikoodit toimitetaan kuluttajille usein yritysten uutiskirjeiden mukana. Koodeja voidaan jakaa myös esimerkiksi sosiaalisessa mediassa sekä yrityksen mobiilisovelluksissa.


title: Kuponki

text: Alennuskoodeja voivat jakaa myös blogaajat sekä vlogaajat, jotka saavat koodeja käyttöönsä tehdessään yhteistyötä yritysten kanssa.


title: Kuponki

text: Sähköisiä kuponkikoodeja jakavat myös erilaiset alennuskoodisivustot. Alennuskoodisivustot keräävät tyypillisesti usean verkkokaupan alennuskoodit omalle sivustolleen, josta kuluttajat voivat ottaa ne käyttöön tehdessään ostoksia verkkokaupoissa.


title: Jääkiekko talviolympialaisissa 2010 – naisten turnaus

text: Jääkiekon naisten turnaus talviolympialaisissa 2010 pelattiin 13.–25. helmikuuta Vancouverissa. Kahdeksan joukkuetta oli jaettu kahteen alkulohkoon, ja kukin joukkue pelasi alkusarjassa kolme ottelua. Alkusarjan päätyttyä kummastakin lohkosta eteni kaksi parasta joukkuetta mitalipeleihin. Muut neljä joukkuetta pelasivat sijoituksista.


text: Lohko A


text: Lohko BKisoihin valittiin 6 päätuomaria ja 9 linjatuomaria:


text:
Päätuomarit:
Linjatuomarit:


title: Wyllis Cooper

text: Wyllis Cooper oik. Willis Oswald Cooper (1899 Pekin, Illinois – 1955) oli yhdysvaltalainen käsikirjoittaja. Etunimensä hän muutti Wyllisiksi numerologiaa harrastavan vaimonsa pyynnöstä.


title: Wyllis Cooper

text: Cooper loi radioon muun muassa 1930- ja 1940-luvuilla esitetyt kauhukuunnelmasarjat "Lights Out" ja "Quiet, Please". Elokuvakäsikirjoituksen hän teki muun muassa elokuvaan "Frankensteinin poika".


title: Thomas Brodie-Sangster

text: Thomas Brodie Sangster (s. 16. toukokuuta 1990 Southwark, Englanti) on brittiläinen näyttelijä. Hän on näytellyt muun muassa "Labyrintti"-elokuvasarjassa sekä elokuvissa "Rakkautta vain", "Nanny McPhee – satumainen lastenvahti", "The Last Legion", "Nowhere Boy" ja hänellä on myös pieni rooli elokuvassa "". Televisiossa hän on esiintynyt muun muassa "Doctor Whossa" ja "Game of Thronesissa" sekä ääninäytellyt Ferbiä animaatiosarjassa "Finias ja Ferb".


title: Thomas Brodie-Sangster

text: Sangster myös soittaa bassokitaraa jazzyhtyeessä Winnet, jonka laulaja on hänen äitinsä Anastasia Bertram.


title: Curdin Perl

text: Curdin Perl (s. 15. marraskuuta 1984) on sveitsiläinen maastohiihtäjä.


title: Curdin Perl

text: Nuorten MM-kilpailuissa vuonna 2004 Perl oli 30 kilometrin vapaan hiihtotavan kilpailussa toinen. Talviolympialaisissa 2010 hän hiihti 15 kilometrin vapaan hiihtotavan kisassa sijalle 17. Val di Fiemmen MM-kilpailuissa 2013 hän oli 15 kilometrin vapaalla 11:s ja yhdistelmäkilpailussa 14:s. Sotšin olympialaisissa 2014 hän sijoittui 50 kilometrin vapaan hiihtotavan kilpailussa 12:nneksi.


title: Curdin Perl

text: Maastohiihdon maailmancupissa Perl kilpaili ensimmäisen kerran Falunissa maaliskuussa vuonna 2005. Hän sijoittui kymmenen parhaan joukkoon ensimmäisen kerran helmikuussa 2007, kun hän oli Davosin 15 kilometrin vapaan hiihtotavan kilpailussa kymmenes. Parhaimmillaan hän on ollut seitsemäs La Clusaz'n 30 kilometrin vapaan hiihtotavan yhteislähtökilpailussa joulukuussa 2010. Seuraavana päivänä hän hiihti ankkuriosuuden Sveitsin voittaessa maailmancupin viestikilpailun. Tour de Skillä tammikuussa 2010 Perl oli 35 kilometrin vapaan kisassa seitsemäs. Tour de Skillä 2010–2011 Perl sijoittui lopputuloksissa neljänneksi.


title: Maëlle Ricker

text: Maëlle Danica Ricker (s. 2. joulukuuta 1978 North Vancouver, Brittiläinen Kolumbia) on kanadalainen entinen lumilautailija.


title: Maëlle Ricker

text: Ricker kilpaili ensimmäisen kerran lumilautailun maailmancupissa 14. joulukuuta 1996. Hän on voittanut 16 maailmancupin osakilpailua, joista kaksi on halfpipesta ja loput crossista. Ricker otti lumilautacrossissa MM-kultaa vuonna 2013 ja pronssia vuonna 2005.


title: Maëlle Ricker

text: Ricker oli lumilautacrossin neljäs Torinon talviolympialaisissa 2006 ja voitti kultaa Vancouverin talviolympialaisissa 2010. Halfpipessa hän sijoittui viidenneksi Naganon talviolympialaisissa 1998.


title: Veronkohde

text: Veronkohde eli vero-objekti tarkoittaa sitä hyödykettä tai taloudellista tapahtumaa, josta on maksettava veroa. Sellaisia ovat esimerkiksi tietyt tulot, omaisuus sekä tuotteiden valmistus ja kulutus (kulutusvero). Veronkohteen lähikäsite on "veronlähde", joka tarkoittaa niitä varoja tai tuloja, joista veron maksuun käytettävä raha on peräisin. Tuloveron yhteydessä veronkohde ja veronlähde merkitsevät samaa asiaa. Arvonlisäverossa veronkohteena on kulutus, mutta veronlähteenä kuluttajan tulot tai varallisuus. Verosta vapaaksi eli verottomaksi kutsutaan veronkohdetta, joka on vapautettu veroista.


title: Täysvero

text: Täysvero () on keskiajalla ja uuden ajan alussa käytössä ollut veroyksikkö Ahvenanmaalla, Varsinais-Suomessa, Porvoon läänissä, Savossa ja Karjalassa. Länsi-Suomessa se tarkoitti alun perin normaalia taloa. Veronmaksukyvyltään heikommat talot olivat "puoliveroja". Varsinais-Suomessa täysvero tarkoitti suunnilleen samaa kuin miesluku. Muualla Suomessa täysveron perustana oli maan arviointi. Savossa viiden tai useamman veronahan taloa pidettiin täysverona ja pienempiä taloja puoliverona.


title: Verohinta

text: Verohinta oli aiemmin laskennallinen hinta, jonka avulla luonnosta saatavilla tuotteilla suoritettava vero muunnettiin rahalliseksi arvoksi. Aikoinaan kannettiin vuotuista veroa maanviljelystä, karjanhoidosta, kalastuksesta tai muusta maaelinkeinosta saatuina tuotteina. Tällaisia veroparseleita eli veroesineitä voitiin korvata rahalla. Eri tuotteiden verohinnat vahvistettiin vuosittain ja niistä laadittiin verohintaluettelo eli verohintataksa. Tätä varten suoritettiin jokaisessa läänissä verohinnanpano.


title: Verohinta

text: Koska usein oli edullista sekä veronmaksajalle että veronsaajalle saada lunastaa veroparselit rahana, alettiin jo 1600-luvulla määrätä verohintoja. Osalle veroparseleista määrättiin kiinteä hinta, mutta tavallisesti käytettiin käypää hintaa eli vuosiverohintaa. Vuonna 1840 annetulla julistuksella siirryttiin käyttämään yhdeksän edellisen vuoden keskiverohintaa, jotta kruunun saaman maaveron määrä ei vaihtelisi vuosittain liiaksi. Maaverot lakkautettiin vuoden 1925 alusta lähtien, jonka jälkeen verohinnoilla ei enää ollut merkitystä valtionverotuksessa. Valtion virkatalojen vuokrien ja eräiden maksujen määräämisessä verohintaluetteloa tarvittiin vuoden 1930 loppuun saakka. Vuonna 1930 annettiin laki, joka sääti vuokriin sisältyvien viljaerien hinnat laskettavaksi maatalousministeriön vuosittain vahvistamien hintojen mukaan. Maksujen osalta laissa määrättiin viljalle pysyvät hinnat.


title: Verohinnanpano

text: Verohinnanpano on aiemmin Suomessa käytössä ollut menettely verohintojen määrittämiseksi. Se suoritettiin jokaisessa läänissä vuosittain lokakuun 15. päivään mennessä. Käytännön työn suorittivat maaherran tehtävään kutsumat henkilöt ja tuomiokapitulin määräämä papiston edustaja. Verohinnanpanossa laadittiin luettelo veroparseleista ja niiden hinnoista laadintavuonna ja yhdeksän edellisen vuoden keskihinta. Kruununvoudit antoivat hintailmoitukset kihlakunnittain. Läänien ilmoitusten perusteella valtioneuvosto (aiemmin senaatti) määräsi jokaiselle läänille oman keskiverohinnan. Valtioneuvoston vahvistama verohintaluettelo painettiin, pantiin julkisesti nähtäville kuntien ilmoitustauluille ja annettiin tiedoksi viranomaisille.


title: Heikki Tikkanen

text: Heikki Tikkanen (3. lokakuuta 1930 Turku – 17. toukokuuta 2012 Espoo) oli suomalainen toimittaja.


title: Heikki Tikkanen

text: Heikki Tikkasen isä oli Uusi Aura -lehden päätoimittaja Eino Tikkanen. Tikkanen aloitti oman toimittajanuransa 1950-luvulla. Hän tuli toimittajaksi Helsingin Sanomiin vuonna 1954 opiskeltuaan sitä ennen muutaman vuoden Teknillisessä korkeakoulussa. Vuodesta 1961 hän toimi Sanoman toisen lehden, Ilta-Sanomien, päätoimittajana, kunnes aloitti vuonna 1966 Helsingin Sanomien toisen päätoimittajan tehtävässä.


title: Heikki Tikkanen

text: Vuonna 1976 Tikkanen seurasi Teo Mertasta Helsingin Sanomien vastaavana päätoimittajana ja hän työskenteli tehtävässä vuoden 1990 loppuun, jolloin jäi eläkkeelle. Hänen seuraajansa lehden vastaavana päätoimittajana oli aiemmin lehden uutispäätoimittajana toiminut Janne Virkkunen. Vuosina 1989–1998 Tikkanen toimi Sanoma Osakeyhtiön hallituksen varapuheenjohtajana.


title: Heikki Tikkanen

text: Näyttelijä Aino-Maija Tikkanen oli Heikki Tikkasen sisko.


title: Vikariaatti

text: Vikariaatti () tarkoittaa yleisesti viransijaisuutta ja sijaisen tointa sekä erityisesti maantieteellistä aluetta, jossa vikaari harjoittaa virkaansa. Vikaari on tavallisesti velvollinen asumaan vikariaatissaan. Toisinaan nimitystä käytetään katolisesta hierarkkisesti järjestetystä lähetysalueesta, esimerkiksi apostolisesta vikariaatista. Joskus vikariaatti tarkoittaa seurakunnan sivukirkkoa.


title: Eheytymiskurssi

text: Eheytymiskurssi on uskomushoito, jolla homoseksuaaleja henkilöitä pyritään lähinnä uskonnollisin keinoin ”eheyttämään” eli muuttamaan heteroseksuaaleiksi. ”Eheyttäminen” perustuu siihen, että Jumala voi joidenkin ihmisten käsityksen mukaan eheyttää eli suoristaa ihmisen seksuaalisuuden alueen ”vinoutumiksi” tulkittuja ominaisuuksia.


title: Eheytymiskurssi

text: Suomessa kursseja järjestää muun muassa Aslan-yhdistys. Tosin heidän kantansa on, ettei Aslanilla ei ole ”eheyttämistekniikkaa”, jolla homoista ”käännytettäisiin” heteroita. Jotkut Aslanin toimintaan osallistuneet kertovat, että sielunhoitoprosessin jälkeen heidän homoeroottiset reaktionsa ovat muuttuneet spontaanisti, eivät pakottamalla. Kurssien puolustajat ovat vastanneet, että he pyrkivät ”eheyttämään” vain niitä homoseksuaaleja, jotka haluavat ”eheytyä”. Seta on vaatinut kursseja lopetettaviksi.


title: Eheytymiskurssi

text: Maailman terveysjärjestön Yhdysvaltojen osasto Pan American Health Organisation (PAHO) antoi keväällä 2012 kannanoton, jonka mukaan seksuaalista suuntautumista muuttavat ”terapiat” ovat vailla lääketieteellistä perustaa ja uhkaavat terveyttä.


title: Eheytymiskurssi

text: Amerikkalainen eheytysjärjestö Exodus lopetti toimintansa kesäkuussa 2013 ja pyysi anteeksi kaikilta, joita se on yrittänyt ”eheyttää”. Exoduksen puheenjohtaja Alan Chambers myönsi olleensa osa ”tietämättömyyden järjestelmää”.


title: Eheytymiskurssi

text: Yhdysvalloissa eheyttämisterapian antaminen alaikäisille on kielletty useissa osavaltioissa, ja korkein oikeus on vahvistanut kiellon muun muassa New Jerseyn osavaltiossa.


title: Hevoshoitolan sisarukset

text: Hevoshoitolan sisarukset -kirjasarjan on kirjoittanun Lauren Brooke. Kirjasarjaan kuuluu 20 kirjaa. Kirjat kertovat hevoshoitola Heartlandin arjesta.


title: Hevoshoitolan sisarukset

text: Amy Fleming ja Louise (Lou) Fleming sekä heidän isoisänsä Jack Bartlett hoitavat pääosin Heartlandia. Apunaan heillä on tallipojat Ty sekä Ben. Hevoshoitolassa he menevät hevosten ehdoilla eivätkä turvaudu väkivaltaan tai yllyttämiseen. Kaksi yleisintä hoitokeinoa ovat yhdeyden luominen pyöröaitauksessa sekä terapeuttinen hieronta.


title: Hevoshoitolan sisarukset

text: Hevoshoitola kamppailee kuuluisaa, valtavaa tilaa Green Briaria vastaan. Tilat ovat kuin yö ja päivä. Green Briarissa Val Grant on kaikkien pomo ja määrää tilan asioista, käskyttäen jopa omaa tyttöään Ashleytä, josta on tullut Amyn viimeinen ihminen, jota hän haluaa nähdä. Amyn parhaimmat kaverit ovat Soraya ja Matt. Soraya auttaa usein hevoshoitolassa ja hänen suosikki on kiltti Jasmine-poni. Matt on eläinlääkäri Scottin pikkuveli. Scott on sekä eläinlääkäri että Loun poikaystävä.


title: Hevoshoitolan sisarukset

text: Tim, tyttöjen isä asuu Australiassa uuden vaimonsa Helenan sekä heidän yhteisen tytön Lilyn kanssa. Heillä on siellä suuri tila. Tim osti Amylle ja Loulle Storm-hevosen lahjaksi, mutta se oli liian vaativa Loulle, joka ei ole 12 vuoteen ratsastanut. Lopulta se myytiin Nick Halliwellille, joka on kuuluisa esteratsastaja ja sillä kisaa Daniel, Nickin tallipoika sekä Amyn ystävä. Marion, tyttöjen äiti kuoli auto-onnettomudessa. Marion oli erittäin taitava hevostenkäsittelijä, hänellä oli maaginen ote hevosiin. Marion opetti kaiken mitä tiesi Amylle sekä Tylle, jotka auttoivat äitiään hänen ollessa vielä elossa. Marionin poismenon jälkeen Amy ja Ty ovat hoitaneet ongelmahevoset keskenään.


title: Hevoshoitolan sisarukset

text: Hevoshoitolan sisaruksista on tehty myös televisio-ohjelma Sydänmailla, jota on esitetty Suomessa TV2:lla ja julkaistu Hevoshoitolan sisarukset - dvd:nä.


title: Kizelin piiri

text: Kizelin piiri () on kunnallinen itsehallintoalue Permin aluepiirissä Venäjällä. Vuonna 1923 perustetun piirin pinta-ala on 1 390 neliökilometriä. Asukkaita on 30 300 henkeä (vuonna 2009).


title: Kizelin piiri

text: Kizelin piiri sijaitsee Permin aluepiirin itäosassa. Luoteessa se rajoittuu Aleksandrovskin piiriin, idässä Sverdlovskin alueeseen ja Gornozavodskin piiriin sekä etelässä Gremjatšinskin ja Gubahan piireihin. Pinta-alasta 72,9 % on metsää. Hyötykaivannaisia ovat kivihiili, savi ja granosieniitti.